5 Pemain Bola Sepak Handalan Yang Sebenarnya Tak Suka Bola Sepak

Semua orang yang mencari rezeki bekerja sama ada secara makan gaji atau membuka perniagaan, bagi mendapatkan sumber pendapatan.

Bagaimanapun bukan semua orang di kalangan kita ini suka dengan apa yang kita lakukan. Tetapi kita tahu disebabkan ada keperluan, kita cekal melakukannya walaupun apa yang kita lakukan bukanlah apa yang kita impikan. Begitulah juga dengan sesetengah pemain bola sepak.

Ada di kalangan mereka yang melihat bola sepak hanya sebagai satu kerja yang mampu mereka lakukan dengan baik, sehingga mencapai tahap tertinggi boleh dicapai karier mereka. Rasa suka, sayang dan cinta kepada sukan itu? Tak semestinya ada.

Nama Christian Vieri merupakan antara nama yang digeruni pada penghujung era deakd 90-an di Itali. Beraksi sebagai penyerang kepada kelab Lazio dan juga pasukan kebangsaan Itali, cintanya kepada sukan sebenarnya bukanlah kepada bola sepak - sebaliknya dia lebih meminati sukan kriket.

Walaupun lahir di Itali, Vieri mengikuti keluarganya berpindah ke Australia. Ketika zaman persekolahan, dia lebih banyak menghabiskan masa bermain kriket.

Minatnya terhadap sukan itu didorong ketika zaman tersebut, sehinggakan atlet sukan paling diminatinya bukanlah pemain bola sepak sebaliknya Allan Border, pemain legenda sukan kriket Australia.

Ketika masih bermain dengan kelab Inter Milan di Itali, Vieri mengejutkan semua pihak selepas mendakwa dia sanggup menukar kerjaya bola sepaknya untuk bermain kriket secara profesional seandainya ada kontrak ditawarkan.

Selepas bersara, Vieri dikatakan masih menghabiskan masa sekurang-kurangnya 3 jam sehari, menonton perlawanan-perlawanan kriket klasik di televisyen.

Seorang pemain bertaraf dunia yang pernah memenangi kejuaraan Liga Sepanyol, Piala Liga-Liga Eropah beberapa kali, menjadi tunjang pasukan kebangsaan serta membawa negaranya layak ke Piala Dunia pasti seorang yang sayangkan bola sepak kan? Tidak.

Gareth Bale lebih berminat dengan golf. Perbezaan ini dikatakan menjadi antara punca utama kenapa hubungannya dengan pemain-pemain lain dalam pasukan Real Madrid renggang. Berbeza dengan rakan-rakannya, Bale melihat bola sepak hanya sebagai kerja dan enggan 'menyentuhnya' selepas semua urusan bola sepak selesai.

Bagaimanapun tanggungjawabnya sebagai pengemudi utama pasukan kebangsaan Wales tetap menjadi antara tugasan yang diambil serius Bale - di mana Wales akhirnya layak bersaing dalam peringkat akhir Piala Dunia yang bakal berlangsung tahun 2022 selepas kali terakhir layak dalam tahun 1958.

Menyertai kelab golf West Byfleet Golf Club yang terletak di Surrey, England - kadar handicap Bale ketika ini berada di antara 4 ke 6, meletakkan beliau di kalangan pemain amatur terbaik dunia tetapi belum cukup baik untuk menyaingi pemain bertaraf profesional.

Seorang pemain pertahanan yang mencipta nama di Liga Perdana Inggeris bersama kelab Tottenham Hotspurs, Benoit Assou-Ekkotto mencipta kontroversi selepas mengeluarkan kenyataan semua yang dilakukannya dalam sukan bola sepak, hanyalah untuk mencari pendapatan.

Keputusannya berpindah ke England mendapat kritikan presiden kelab lamanya, yang menyifatkan Assou-Ekkotto melakukannya hanya demi gaji lebih tinggi. Reaksi Assou-Ekkotto selepas mendengar kecaman itu; "tunjuk pada saya pemain mana yang berpindah bukan kerana gaji lebih baik?"

Ekoran pandangan sebegitu, corak hidup Assou-Ekkotto di luar bidang bola sepak juga berbeza.Beliau tidak bersosial dengan rakan sepasukan, tidak percaya ada keperluan untuk dia berkawan dengan rakan sekelabnya.

Layak bermain dengan pasukan kebangsaan Cameroon sejak tahun 2009 sehingga 2015 dan memegang 24 cap antarabangsa, Assou-Ekkotto mengakui dia tidak minat bola dan hanya melakukannya kerana enggan kerja makan gaji dalam sebuah pejabat.

Tetapi dia melakukan kerja bukan pilihannya dengan bersungguh-sungguh sehingga layak ke peringkat teratas, semuanya untuk duit semata-mata.

Seorang pemain yang terkenal dengan kekuatannya serta masalah disiplin atas padang dan di luar padang, karier Pablo Daniel Osvaldo berakhir selepas dia memilih untuk bersara pada tahun 2016, ekoran pergaduhannya dengan jurulatih kelab Argentina Boca Juniors - selepas Osvaldo ditangkap merokok.

Beberapa bulan ketiadaan kelab, akhirnya Osvaldo menamatkan karier bola sepak yang membawa beliau dari Argentina ke Sepanyol, Itali bersama kelab Roma, Inter Milan dan Juventus serta satu musim bersama kelab Southampton di England. Dalam tempoh sama, dia melakukan 14 penampilan bersama pasukan kebangsaan Itali menjaringkan 4 gol.

Dia bersara awal pada usia 30 tahun untuk bermain muzik, minatnya yang utama walaupun dia mempunyai rekod cukup baik sebagai seorang penyerang menjaringkan 99 gol daripada 320 perlawanan. Namun rekodnya dalam bergaduh dengan rakan sepasukan, jurulatih dan pengurusan kelab juga agak 'baik.'

Kini menumpukan sepenuh perhatian sebagai vokalis utama kugirannya di Bercelona, Sepanyol, kumpulan muzik itu telah pun melancarkan album sulung mereka pada tahun 2017 dan aktif melakukan persembahan di serata Sepanyol.

Memang aneh untuk menceritakan berkenaan seorang penyerang legenda berbakat dan ikonik seperti Gabriel Batistuta - dan mengetahui beliau sebenarnya tidak langsung meminati sukan bola sepak. Dia melihat bola sepak sebagai kerja dan dia sebagai seorang yang profesional akan melakukan yang terbaik dalam kerjayanya.

Walaupun demikian rekod dan statistiknya cukup mengagumkan. Sebagai penyerang utama kepada kelab di Argentina dan Itali di mana dia mencipta nama, Batistuta mempunyai rekod jaringan 296 gol daripada 551 penampilan. Untuk pasukan kebangsaan Argentina, rekodnya lebih hebat - 56 gol dalam 78 perlawanan.

Dia yang pada awalnya cuba bermain bola keranjang ekoran ketinggian yang ada, secara suka-suka menyertai ujian bola sepak yang disaksikan jurulatih legenda Argentina, Marcelo Bielsa. Selepas menarik minat mereka yang hadir, karier beliau dalam bola sepak mula diasah.

Cinta sebenar Batistuta dalam sukan lebih terarah kepada sukan polo berkuda, kerana hobi menunggang telah pun diasuh dalam dirinya sejak kecil. Dia mula bermain sukan tersebut dan akhirnya menjadi sesuatu yang serius dalam kariernya.

Berkat pendapatan yang diperolehi sebagai pemain bola sepak, Batistuta kini memiliki pasukan polonya sendiri di Argentina dan kekal aktif bermain dalam kejohanan-kejohanan yang dianjurkan di sana.


Sejarah Kod Undang-undang Tertua Dunia - Kod Ur-Nammu

Beberapa kod undang-undang terawal mengenai jenayah dan kesalahan serta hukumannya telah ditemui di Timur Tengah purba. Orang Sumeria, Babylonia, Asyur, Elam, Huria, Kassite dan Het, masing-masing mempunyai undang-undang mereka sendiri.

Antaranya adalah Kod Hammurabi yang mungkin yang paling terkenal. Tetapi sebenarnya terdapat banyak kod undang-undang yang mendahului kod terkenal Hammurabi. Kod undang-undang terawal dari Mesopotamia ialah Kod Urukagina, yang ditulis pada abad ke-24 SM.

Tiada tablet kod kuneiform yang masih dalam keadaan baik ditemui lagi. Kita hanya mengetahui kewujudannya melalui rujukan dalam karya purba yang lain. Kod undang-undang tertua yang masih ada ialah Kod Ur-Nammu yang ditulis kira-kira 300 tahun sebelum kod undang-undang Hammurabi.

Walaupun dikeluarkan ketika di bawah penguasaan Raja Ur-Nammu dari Ur (2112-2095 BCE), sesetengah ahli sejarah berpendapat ia sebenarnya diterbitkan oleh anaknya Shulgi selepas kematian Ur-Nammu.

Walaupun Kod Ur-Nammu tidak lengkap, ianya dianggap cukup untuk membolehkan sejarawan memahami visi undang-undang dan ketertiban Raja  Ur-Nammudi negerinya. Menampilkan dirinya sebagai bapa kepada kaumnya, Ur-Nammu menggalakkan rakyatnya untuk menganggap diri mereka sebagai satu keluarga dan undang-undangnya sebagai peraturan rumah tangga.

Hukuman, kecuali untuk kesalahan besar, berbentuk denda dengan cara yang sama seorang kanak-kanak mungkin tidak mendapat hobi atau mainan kegemaran kerana berkelakuan buruk. Salinan pertama kod itu ditemui dalam dua serpihan di Nippur, dan telah diterjemahkan oleh Samuel Kramer pada tahun 1952.

Disebabkan hanya separuh daripadanya yang terpelihara, hanya prolog dan 5 undang-undang yang dapat dilihat. Tablet selanjutnya ditemui di Ur dan diterjemahkan pada tahun 1965, membenarkan kira-kira 30 daripada 57 undang-undang itu dibina semula. Satu lagi salinan yang ditemui dalam Sippar mengandungi sedikit variasi.

Kod ini bermula dengan prolog yang memperincikan bagaimana tuhan bulan bernama "Nanna" memilih Ur-Nammu sebagai Raja Ur, membantunya mengalahkan kota Larsa dan memberikannya undang-undang di mana semua subjek dianggap sama tanpa mengira status sosial supaya " yatim piatu tidak menjadi mangsa orang kaya, janda tidak menjadi mangsa orang berkuasa, lelaki satu "shekel" tidak menjadi mangsa lelaki enam puluh shekel”.

Undang-undang ini telah dirangka dalam format bersyarat sebab akibat sekiranya sesuatu terjadi. Sebagai contoh.

1. "Jika seorang lelaki menceraikan isteri pertamanya, dia hendaklah membayar (nya) satu mina perak".

2. "Jika seorang lelaki, dalam perjalanan pergelutan, memecahkan anggota lelaki lain dengan kayu, dia hendaklah membayar satu mina perak."

Dalam kod Ur-Nammu, hampir semua jenayah didendah dan dikenakan hukuma berbentuk pampasan kewangan, termasuk ganti rugi badan berbanding prinsip "mati dibalas mati" kebanyakan undang-undang Babylon kemudiannya.

1. Jika seseorang merosakkan mata orang lain, dia hendaklah membayar denda setenga mina  perak.

2. Jika seseorang memukul sehingga menyebabkan gigi orang lain patah, dia harus membayar dua syikal perak.

Di bawah kod Hammurabi, jika seseorang merosakkan mata lelaki lain, dia membayar dengan mata sendiri dan begitu juga dengan gigi. Bagaimmanapun, jenayah membunuh, rompakan, perzinaan dan rogol adalah kesalahan besar dan boleh dihukum mati dalam kod undng-undang Urr-Nammu.

Kod ini memberi kita gambaran sekilas tentang struktur masyarakat semasa Dinasti Ketiga Ur, serta membolehkan kita mempelajari isu yang dianggap penting oleh masyarakat pada masa itu.

Di bawah lugal atau raja, semua anggota masyarakat tergolong dalam satu daripada dua lapisan asas -  "lu" atau orang merdeka, atau hamba. Anak lelaki lu dipanggil dumu-nita sehingga berkahwin, menjadi "orang muda" (guru). Seorang wanita (munus) bertukar daripada anak perempuan (dumu-mi) kepada isteri (dam), kemudian jika dia hidup lebih lama daripada suaminya, seorang janda (nu-ma-su), yang boleh berkahwin lagi.


Mumia Chincorro, Mumia Dipercayai Paling Awal di Dunia

Apabila kita sebut "mumia", pastinya tamadun Mesir purba akan terlintas dalam fikiran kita. Hal ini disebabkan penemuan beberapa mumia yang paling terkenal di dunia, seperti Tutankhamun dan Ramses II.

Tetapi mungkin ramai yang tidak tahu bahawa orang Mesir purba bukanlah budaya pertama yang mengamalkan mumia. Orang Chinchorro di Gurun Atacama Chile adalah orang pertama yang memumikan mayat mereka.

Kaum Chinchorro mendiami kawasan pantai Pasifik di utara Chile dan selatan Peru kini kira-kira 9,000 tahun dahulu sehingga kira-kira 3,500 tahun dahulu sebelum mereka tiba-tiba pupus atau hilang dari muka Bumi. Masyarakat Chinchorro memperoleh mata pencarian mereka dari laut dan merupakan nelayan yang pakar.

Mereka membangunkan peralatan memancing yang pelbagai dan canggih seperti mata kail pancing yang diperbuat daripada cengkerang dan kaktus dan pemberat batu untuk pukat yang diperbuat daripada kain jejaring. Chinchorro juga terkenal dengan amalan mumia dan pengebumian yang terperinci.

Walaupun terletak berhampiran laut, gurun Atacama adalah salah satu tempat paling kering di bumi. Persekitaran yang gersang ini membantu dalam pemeliharaan mayat. Orang-orang Chinchorro pasti menyedari bahawa mayat orang mereka yang telah mati tidak reput, dan dengan itu memulakan amalan mumia yang disengajakan.

Orang Chinchorro mula mengawet mayat si mati daripada kalangan mereka kira-kira 7,000 tahun yang lalu. Menurut satu teori, arsenik semulajadi di Sungai Camarones, seratus kali lebih tinggi daripada tahap keselamatan moden mungkin menyebabkan keracunan dan pengawetan bayi yang belum lahir secara tidak sengaja.

Orang Chinchorro akan membuat hirisan  kecil pada badan dan mengeluarkan organ dalaman sebelum mengisinya dengan kayu, buluh, dan tanah liat untuk mengekalkan bentuk tubuh mayat tersebut.

Tukang pengawey mayat kemudian akan menjahitnya semula sama ada menggunakan kulit manusia atau kulit singa laut. Biasanya kanak-kanak dan bayi menerima rawatan mumia yang paling rumit. Kepala akan diberi rambut hitam lebat dan muka akan ditutup dengan tanah liat dan topeng dengan bukaan atau lubang pada mata dan mulut.

Akhirnya, badan itu dicat dengan warna merah atau hitam yang tersendiri menggunakan pigmen daripada mineral, oker, mangan dan oksida besi. Orang mati kemudiannya diletakkan di atas kain yang diperbuat daripada buluh dan dikebumikan di tanah padang pasir di mana mereka telah tinggal dipelihara selama beribu-ribu tahun kerana iklim kering.

Sukar untuk menentukan mengapa Chinchorro mempunyai keperluan untuk mengawet si mati. Mumia ini mungkin berfungsi sebagai alat untuk membantu jiwa untuk terus hidup dan untuk mengelakkan mayat daripada menakutkan orang yang masih hidup.

Teori yang lebih diterima umum ialah terdapat sejenis pemujaan nenek moyang, kerana terdapat bukti mayat-mayat ini dibawa bersama kumpulan dan diletakkan dalam kedudukan terhormat semasa upacara besar dan penangguha dalam ritual pengebumian terakhir itu sendiri.

Anda boleh melihat mumia di Muzium Arkeologi San Miguel de Azapa dan yang berdekatan di muzium Azapa, yang mempunyai koleksi terbesar mumia berjumlah kira-kira 300. Walau bagaimanapun, hanya 10 peratus yang boleh dilihat kerana  90 peratus daripadanya berada dalam simpanan.

Sehingga baru-baru ini, persekitaran kering Atacama telah membantu memelihara mumia tetapi dengan perubahan iklim, mumia-mumia yang disimpan disana berada di bawah ancaman. Peningkatan kelembapan di padang pasir Atacama telah menyebabkan mumia-mumia ini rosak dengan cepat. Ada juga yang ditumbuhi kulat.

Sebuah muzium baru sedang dibina yang akan mempunyai persekitaran terkawal untuk pemeliharaan mumia. Pada masa ini mumia sedang disimpan tanpa penghawa dingin atau kawalan kelembapan.

Muzium baharu bernilai 20 bilion peso Chile (kira-kira $24.7 juta dolar AS) yang masih dalam pembinaan itu dijadualkan dibuka menjelang 2024. Ia akan bersaiz 5,000 meter persegi dan menyimpan mumia pada tahap kelembapan optimum antara 40 dan 60 peratus.


5 Individu Terkenal Dengan Nama Hampir Sama Yang Mengelirukan

Mungkin ada di antara kita mempunyai nama yang unik serta jarang didengari atau kurang menjadi pilihan, tetapi bagi kebanyakan ibu bapa kita lebih gemar memilih nama yang selamat, ada unsur pegangan agama serta mudah disebut.

Sekiranya ada individu naik menjadi tokoh masyarakat atau selebriti yang sama namanya dengan kita, situasi itu pasti membawa kepada usikan-usikan. Bagaimanapun ada juga situasi di mana nama individu terkenal bunyinya hampir mirip - sehingga kita jadi kekeliruan.

Berikut adalah lima pasangan individu yang mempunyai bunyi nama hampir serupa yang kami harapkan anda tak tertukar antara satu sama lain.

Nama tokoh politik terkenal Allahyarham Dato' Onn bin Jaafar rasa tidak lagi perlu diperkenalkan kepada masyarakat Malaysia.

Beliau adalah salah seorang tokoh yang mengepalai kesedaran kebangkitan nasional sebelum era kemerdekaan, menjadi penentang paling ternama gerakan Malayan Union yang akhirnya membawa kepada penubuhan parti UMNO di Tanah Melayu.

Meninggal dunia pada tahun 1962, legasi beliau dalam politik diteruskan oleh anak beliau Hussein bin Onn, Perdana Menteri Malaysia ketiga dan cucu beliau, Hishamuddin bin Hussein - ketika artikel ini ditulis bertugas sebagai Menteri Pertahanan negara.

Sementara itu Jaafar Onn pula adalah seorang selebriti yang terkenal dengan bakat melawak, berlakon dan mengacara. Sering membawa pesona-pesona lelaki lembut dalam kariernya, Jaafar Onn memulakan kerjaya sebagai seorang pengacara rancangan masakan sekitar dekad 1970-an.

Celotehnya yang semulajadi dan menghiburkan membuka lebih banyak peluang kerjaya kepada beliau, membolehkan dia menjadi antara pelawak komedi yang sering menghiasi kaca TV. Kini sudah berusia 70 tahun, Jaafar Onn masih aktif berlakon dalam industri hiburan.

Sekiranya anda mengikuti sektor pembangunan perumahan negara kita, nama Mustafa Kamal bin Hawari pasti pernah anda dengari.

Beliau adalah pengasas kepada syarikat perumahan MK Land Holdings yang banyak membangunkan kawasan-kawasan terkenal seperti Cyberjaya.

Beliau sebenarnya adalah seorang penolong pegawai daerah di Ulu Selangor. Mempunyai kelulusan dalam bidang sejarah, beliau menggunakan pengaruhnya untuk membantu masyarakat-masyarakat yang tinggal di kawasan terpencil.

Menyedari peluang lebih besar ada untuk membantu orang ramai mendapatkan kediaman pada harga berpatutan, Mustafa Kamal nekad berhenti kerja dan berkhidmat dengan sebuah syarikat pembinaan.

Mustapha Kamal bin Mohamad Daud pula adalah selebriti dan pelakon yang seringkali memainkan watak orang kaya dalam drama lakonannya, sehinggakan dia lebih terkenal dengan gelaran 'Papa Megah Holdings.'

Pernah menjadi antara individu paling digilai wanita Malaysia berikutan ketampanan beliau serta tubuh sasa yang dimiliki, kini 'Papa' tampak selesa untuk terus memainkan watak-watak hartawan serta sering memberikan nasihat kepada orang ramai melalui media sosial. Kami tidak tahu siapa lebih kaya - Mustapha Kamal atau Mustafa Kamal? Anda rasa siapa?

Bagi mereka yang pernah merasai demam hiburan tanahair sekitar dekad 80-an dan 90-an, nama Aman Shah pasti tidak mampu anda lupakan.

Penyanyi dan pelakon kacak yang mempunyai raut wajah tampan keanak-anakan ini sering menghiasi dinding wanita (dan mungkin juga sesetengah lelaki).

Satu lagu dendangan beliau yang kami yakin anda tahu, adalah lagu 'Kepulangan Yang Dinanti' - sebuah lagu klasik hari raya aidilfitri.

Ketika ini beliau sudah berusia 68 tahun, keadaan Aman Shah sudah semakin uzur dilaporkan telah mengalami serangan jantung pada tahun 2021. Beliau memilih untuk berhenti sementara dari dunia hiburan untuk berehat.

Sementara itu bagi seorang lagi insan bernama Aman Shah - beliau lebih terkenal sebagai individu yang bertanggungjawab mencuri 1 sen daripada akaun peribadi bank orang ramai, yang membolehkan beliau hidup mewah.

Seorang yang cakna dengan teknologi maklumat sejak usia muda, gerakan Aman Shah yang berkelulusan perakaunan bermula selepas beliau dihantar untuk mempelajari sistem perbankan elektronik - mendedahkan beliau kepada sistem teknologi perbankan.

Mengetahui kelemahan-kelemahan dalam sistem yang ada, Aman menggunakan pengetahuannya untuk mencuri 1 sen dari mana-mana akaun yang dapat diakses, sehingga mampu memiliki pelbagai jenis kereta mewah walaupun hanya bergaji sekitar RM1,800.

Selepas menyertai satu temuramah media yang memaparkan koleksi kenderaan mewah beliau, majikan dan pihak berkuasa mula menyedari ada sesuatu yang aneh dengan kemampuan beliau.

Bermula dari detik itu, kegiatannya disiasat dan didedahkan menyebabkan beliau tertangkap.

Kami yakin masih ramai tidak mengetahui siapakah pemilik wajah yang terpapar dalam semua cetakan wang kertas Ringgit Malaysia.

Sekiranya kami katakan beliau adalah 'Tuanku Abdul Rahman', besar kemungkinan anda akan pelik kenapa wajahnya tak serupa dengan Bapa Kemerdekaan negara kita.

Tuanku Abdul Rahman ibni al-Marhum Tuanku Muhammad adalah Yang Di-Pertuan Agong pertama Tanah Melayu, sebelum penubuhan Malaysia lagi.

Memegang jawatan sebagai Yang di-Pertuan Besar Negeri Sembilan sebelum naik menjadi YDP Agong, Baginda mangkat pada 1 April 1960 ketika memegang jawatan tersebut.

Tunku Abdul Rahman pula adalah Perdana Menteri Malaysia pertama, yang mengetuai urusan rundingan kemerdekaan. Aksi beliau mengisytiharkan laungan kemerdekaan tanggal 31 Ogos 1957 merupakan antara detik paling penting dalam sejarah tanah air kita.

Beliau memegang gelaran 'Tunku' kerana Tunku Abdul Rahman merupakan anak ketujuh kepada Sultan Kedah ke 26, Sultan Abdul Hamid Halim Shah.

Beliau menamatkan pengajian di Universiti Cambridge, pulang ke Tanah Melayu dan berkhidmat sebagai penjawat awam di sekitar Kedah sebelum menjadi antara tonggak penting kebangkitan politik orang Melayu di Kedah.

Dalam banyak-banyak kekeliruan, kekeliruan inilah yang rasanya tidak sepatutnya berlaku.

Datuk Muhammad Daud bin Kilau seorang penyanyi yang cukup terkenal sebagai Raja Gelek Malaysia, berikutan tariannya yang menghiburkan.

Beliau memulakan karier sebagai anak seni selepas menyertai rancangan Bintang Radio yang membawa kepada peluang merakamkan album.

Kini nyanyian beliau kekal segar dalam pelbagai lagu-lagu rakyat yang didendangkan, menjadi legasi dan sumbangan beliau kepada masyarakat.

Malangnya Datuk Muhammad Daud sudah beberapa tahun berada dalam keadaan kurang sihat, memaksa beliau menghentikan aktiviti seni pada usia lebih 80-an.

Mat Kilau bin Imam Rasu pula adalah nama pahlawan Melayu yang bangkit melakukan pemberontakan terhadap penjajahan British di Pahang sekitar penghujung abad ke 19.

Berdepan taktik British yang semakin bahaya, Mat Kilau memilih untuk menyembunyikan diri berdekad-dekad lamanya selepas operasi memburu beliau dijalankan.

Hanya pada bulan Disember 1969, Mat Kilau muncul kembali di Pahang sehingga menyebabkan seluruh negara tertanya-tanya kebenarannya. Beliau meninggal dunia beberapa bulan selepas itu dan dikebumikan di Kampung Kedondong, Jerantut.

Legasi beliau memperjuangkan hak orang tempatan diabadikan dalam filem 'Mat Kilau' arahan Shamsul Yusof, juga bergelar filem dengan kutipan paling tinggi dalam sejarah tayangan filem di negara kita.


5 Pekerjaan Atas Jalan Raya Yang Hanya Wujud Di Negara Tertentu

Setiap hari ramai menggunakan jalan raya, sebagai laluan utama menuju ke destinasi tujuan kita.

Ramai juga di antara kita menjadikan jalan raya sebagai lokasi utama mencari rezeki. Penghantar makanan, penjual buah jeruk jalanan dan mungkin juga penjual tiket loteri sering kelihatan atas jalan, melangsungkan pekerjaan hidup mereka.

Di negara luar ada beberapa pekerjaan unik yang turut berlaku atas jalan raya. Berikut adalah lima pekerjaan, profesion atau mungkin juga hobi unik masyarakat luar yang hanya ditemui di negara mereka.

Di La Paz, Bolivia wujud satu profesion khas yang diadakan khas bagi membantu meningkatkan kesedaran pemandu kenderaan berkenaan keselamatan pejalan kaki melintas jalan.

Dinamakan sebagai 'kuda belang trafik' atau 'traffic zebras', individu terlatih dilantik majlis perbandaran La Paz berdiri berhampiran kawasan lintasan belang untuk membantu memperlahankan kenderaan yang ada...dengan berpakaian ala maskot seekor kuda belang!

Dilancarkan pada tahun 2001, program ini dilihat tinggi keperluannya ekoran kurangnya kesedaran orang ramai dalam mematuhi peraturan jalan raya. Selain membantu pejalan kaki melintas jalan dengan selamat, 'zebra-zebra' terpilih juga akan turut serta menyertai dan mempromosikan kempen keselamatan jalan raya di lokasi lain.

Sejak diperkenalkan, program ini semakin berkembang turut sama dijalankan di beberapa buah daerah berbeza. Maskot kuda belang di Bolivia kini sudah sinonim dengan tahap keselamatan jalan raya di kalangan warga negara tersebut dan profesion sebagai seekor zebra memang popular di sana.

Semenjak pengenalan dasar penggiliran akses kenderaan ke kawasan tertentu bagi mengawal tahap pencemaran, warga Iran mula merasakan kesukaran bergerak ekoran  syarat yang diperkenalkan kerajaan mereka.

Penggilaran akses ke lokasi kawalan yang dibuat mengikut angka genap atau ganjil pendaftaran kereta setiap hari, memaksa segelintir pemandu di Iran 'menggajikan' orang 'profesional' untuk melindungi plat pendaftaran kenderaan mereka agar tidak berdepan saman.

Wujud bermacam kaedah digunakan, biasanya memerlukan individu yang diupah sama ada menaiki motorsikal atau basikal di belakang kenderaan agar plat keretanya terlindung di kawasan-kawasan yang dikenalpasti ada sistem kamera pengesan.

Ada juga individu-individu pelindung ini menawarkan khidmat untuk duduk di belakang kenderaan sepanjang laluan tersebut, seperti dalam gambar di atas.

Dikatakan pendapatan mereka yang menjadikan tugasan ini sebagai satu karier lumayan, kerana mereka tidak memerlukan modal.

Apa yang diperlukan hanyalah kesanggupan untuk mereka menggunakan pelbagai helah dalam melindungi nombor pendaftaran pemandu lain. Tamat tugasan, bayaran diterima dan kerja mereka selesai.

Dalam sesetengah situasi, penarik kandar atau pengayuh beca perlu melalui laluan atau lorong yang curam sambil membawa muatan yang berat.

Nak mengayuh atau menarik kandar seorang diri memang tak semua mampu, walaupun itulah kerja mereka sehari-hari. Di lokasi-lokasi curam sebegini di India, wujud kumpulan pemuda yang menunggu di tepi jalan menantikan peluang mereka menjana pendapatan.

Pemuda-pemuda ini akan membantu penarik kandar atau pengayuh beca yang ada menolak muatan mereka mendaki jalan yang curam. Sampai di atas, wang ringgit bertukar tangan dan kumpulan profesional itu kembali berjalan ke bawah menantikan peluang seterusnya.

Untuk muatan barangan, harga yang akan dikenakan kepada pemilik kandar adalah sekitar Rs.5 atau 28 sen sementara untuk menolak muatan penumpang pula, caj yang dikenakan hanyalah Rs.3 atau 17 sen sahaja.

Kekal dengan India, 'dabbawalla' adalah sistem yang diamalkan masyarakat di sana hampir 2 abad lamanya.

Sistem pengedaran makanan secara tradisional ini memerlukan penghantar makanan profesional mengambil makanan yang telah disediakan dari dapur-dapur yang dilantik, untuk di hantar kepada pelanggan yang melakukan pesanan.

Biasanya langganan makanan dibuat secara bulanan bagi memudahkan pesanan mereka diuruskan.

Dimulakan di Bombay (kini Mumbai) oleh seorang usahawan bernama Mahadeo Havaji Bachche dengan 100 lebih orang penghantar, kini perniagaan ini berkembang ke serata India sehingga menjadi salah satu simbol kerjasama dalam masyarakat mereka.

Makanan yang diisi ke dalam mangkuk bertingkat akan diangkut secara manual oleh dabbawalla terpilih yang bertanggungjawab menghantar makanan itu kepada pelanggan.

Tiba waktu tengahari, mereka akan kembali kepada pelanggan-pelanggan yang telah selesai menjamah hidangan bagi mengutip semula mangkuk tingkat yang telah digunakan. Semua peralatan makanan itu dihantar ke pusat pengumpulan untuk tujuan pembersihan.

Setiap 'Dabbawalla' yang bermakna 'individu yang mengangkut kotak makanan', perlu menyediakan sendiri cagaran pendahuluan sebelum boleh mula berkhidmat, iaitu dua basikal, kotak kayu untuk memudahkan proses mengangkut, sehelai kurta putih dan kopiah putih yang menjadi simbol status pekerjaan mereka.

Di antara kebanyakan kerja dalam senarai ini, ini mungkin kerja paling senang.

Anda hanya perlu menjadi penumpang kereta, duduk diam dan merasaikan keasyikan pendingin hawa sepanjang 'pekerjaan' anda.

Usaha kerajaan Indonesia mengawal kesesakan trafik serta mengurangkan jumlah kenderaan di zon sesak Jakarta, berdepan kesukaran selepas syarat jumlah penumpang minima yang diperkenalkan membawa kepada masalah berbeza.

Kerajaan Indonesia meletakkan syarat untuk melalui zon terhad, sesebuah kereta perlulah membawa sekurang-kurangnya 3 orang penumpang di dalamnya termasuklah pemandu.

Sekiranya kurang, pemandu tidak dibenarkan untuk menggunakan jalan tersebut dan andainya dilanggar juga - akan berdepan tindakan saman.

Bagi pencari rezeki mereka melihat peluang terhidang depan mata. Ramai warga Jakarta berpendapatan rendah berdiri di laluan-laluan terbabit, menawarkan khidmat 'menjadi penumpang' kepada pemandu yang memerlukan ruangan keretanya diisi - dinamakan sebagai 'joki 3 in 1'.

Setelah perjalanan mereka menaiki kenderaan itu selesai dan kenderaan itu selamat keluar dari laluan yang dikhaskan, joki akan turun dan menanti semula sekiranya ada kenderaan lain mahu melalui laluan sama dalam arah bertentangan.

Apa yang malang ekoran permintaan, sindiket pemerdagangan kanak-kanak juga mula menyewakan kanak-kanak sebagai 'penumpang' kepada joki dengan kadar bayaran Rp 200,000 sehari (RM60), memudahkan joki memenuhi kuota penumpang yang diperlukan.

Lebih malang, kanak-kanak dan bayi terpilih biasanya diberikan sedatif untuk 'menenangkan' mereka sepanjang perjalanan.

Ekoran pelbagai masalah yang timbul serta kekreatifan warga Indonesia mengintai peluang pekerjaan, peraturan ini ditarik balik pada tahun 2016 dan digantikan dengan sistem akses mengikut nombor ganjil dan genap; mengakibatkan ramai joki hilang sumber pendapatan mereka.


5 Perangai Jiran Yang Membuatkan Kita Rasa Geram Teramat Sangat

Hidup berjiran merupakan satu lumrah yang perlu dihadapi semua orang, melainkan dia sanggup mendirikan kediaman dan menetap di hutan belantara bersendirian.

Tak perlulah malu untuk kita akui bila dah hidup dalam suasana kejiranan ni, di sebalik banyak aspek positif yang ada juga wujud pelbagai aspek negatif dan buruk berkait dengan mentaliti masyarakat kita; yang ada kalanya sukar untuk kita percaya benar-benar berlaku.

Berikut adalah lima perangai jiran yang paling kerap berlaku, sering di ulang-ulang dan sukar dibanteras yang membuatkan kita rasa nak saja pindah ke kawasan berbeza. Hakikatnya pindah pun, kita akan ketemu perangai sama di mana-mana.

Semua orang nak berehat selepas seharian bekerja. Ada yang suka berehat melakukan perbuatan yang menenangkan, ada juga yang rasa tenang melakukan sesuatu yang hingar-bingar seperti berkaraoke atau menonton filem dengan set teater rumah canggih.

Tak salah nak layan filem dengan bunyi sedikit kuat, tetapi ada segelintir manusia dia cuba mereplikasikan suasana di pawagam dalam rumah sendiri. Berdentum jiran-jiran dia kena layan audio filem dia.

Yang lebih memburukkan keadaan, dia pula suka tonton filem aksi Gred B yang membariskan penonton kurang ternama dalam jalan cerita di mana bunyi meletup lebih penting berbanding skrip.

Kadang-kadang kita pun rasa pelik - kita tahu dia ada anak kecil. Bagaimana dia sanggup tengok filem dalam situasi sedemikian rupa, tanpa peduli tentang pendengaran anak sendiri. Kaki karaoke pun satu hal lah.

Negara kita dah digemparkan dengan perbuatan segelintir pemilik unit pangsapuri yang suka hati mereka tambah keluasan rumah tanpa mempedulikan tahap keselamatan bangunan.

Tetapi kita sering memejam sebelah mata kepada masalah ramai pemilik rumah yang suka-suka bina garaj peribadi di kawasan tanah kosong berhadapan rumah mereka. Situasi ini dapat dilihat di kebanyakan kawasan perumahan.

Satu, perbuatan itu salah dari aspek undang-undang. Dua, tanah itu jelas bukan milik mereka. Tiga - binaan yang dibuat memang mencacatkan pemandangan.

Ada orang beli lot unit rumah depan tasik, depan pemandangan bukit, untuk membolehkan dia nampak pandangan yang segar setiap hari. Jiran-jiran pergi buat garaj pula. Masalahnya bila ditegur, tau pula dia melenting.

Jika dilaporkan kepada pihak berkuasa, habis satu taman dicari siapa tukang lapornya.

Anda tahu apa yang lebih teruk berbanding jiran yang bising? Kita ditakdirkan berjiran dengan orang yang tak peduli langsung keadaan rumah dia.

Kawasan depan rumah dia dah macam stor! Ada barang terpakai, ada skirt kereta, ada ekzos motorsikal. Ada kotak-kotak yang tidak diketahui apa isinya. Kita yang keluar masuk rumah sendiri sakit saja mata memandangnya setiap hari.

Taman tu pula dah direka baik. Rekaan rumah cantik. Lanskapnya juga terjaga. Sekali tengok jiran sebelah kita rumah ibarat tongkang pecah rupanya. Yang jadi isu, bila kawasan depan rumah dah penuh - dia pun mula susun barangan-barangan dia di tepi pagar pula.

Habis semua barangan hasil kumpulan dia, dia sandarkan kepada pagar mengakibatkan rumah sebelah pun jadi tak terurus rupanya. Kami tahu perbuatan ni tak salah. Tetapi tak salah juga sekiranya anda sebagai pemilik rumah jagalah sikit kediaman anda.

Salah satu tabiat masyarakat kita yang boleh kita saksikan, bila mereka dah beli rumah atas tanah seperti rumah teres, ramai yang memilih untuk terus simenkan keseluruhan bahagian berumput. Senang nak jaga katanya.

Tak jadi masalah pilihan itu. Apa yang menimbulkan isu kepada kawasan jiran tetangga, bila dia ni tadi mulalah bercucuk tanam di kawasan luar rumah dia. Ye lah, tanah kat unit sendiri dah tak ada.

Bahu jalan yang ada tanah ditanamnya pokok serai. Kawasan yang agak tersorok di taman permainan, ditanamnya pokok-pokok buah seperti mangga dan pisang. Serai mesti ada terselit sama.

Masa mula buat dan masih bersemangat, rajinlah juga dia melawat 'kebun milik dia' tu. Lama-kelamaan yang ditanam tak berjaga. Pokok serai pun dah merimbun naik, tanpa ada sesiapa mendapat manfaatnya sebab semua orang takut nak ambil kerana kita semua tahu siapa tukang tanamnya.

Semua perangai menjengkelkan yang ada dalam senarai ini jarang membawa kepada pergaduhan - kecuali perangai ini. Jiran yang suka-suka parkir depan rumah orang memang mengundang rasa amarah lain macam sikit.

Kita sebagai jiran tahu mereka anak beranak ramai dan kereta pula boleh ada lebih 3 buah satu rumah. Rumah pula tak berapa luas bukaannya, jadi hendak tak hendak kenalah diparkir secara berlapis di laman rumah sendiri.

Dia tak mahu. Kalau parkir berlapis nanti susah nak keluarkan kereta, prosesnya jadi rumit kena keluarkan dulu kereta di luar supaya kereta di dalam boleh masuk. Dia nak segera. Jadi pilihan yang dia ada adalah untuk parkir di kawasan luar rumah dia...tak kiralah di mana-mana pun.

Bahu jalan yang kosong, depan rumah orang lain selalu jadi sasaran. Jika dah terdesak sangat, dia parkir juga depan rumah sendiri tapi ada bahagian kereta masuk juga ke kawasan depan rumah jiran. Jiran nak keluar kereta pun terpaksa senget-sengetkan kenderaan nak elak punggung kereta dia yang terjulur.

Orang macam ni kalau ditegur dia memang akan bagi alasan 'terpaksa.' Majoriti yang buat sebegini sebenarnya malas sebenarnya. Nak senang.

Sekiranya anda berjiran dengan orang yang jadi pemilik lori lagilah sakit hati. Bayangkan depan rumah kita ada lori, yang belakangnya menutup pemandangan tingkap kita.


7 Filem Malaysia Dengan Kutipan Paling Rendah

Menghasilkan sesebuah filem bukan sahaja untuk berkarya, tapi satu bentuk pelaburan memandangkan kos pembikinan sesebuah filem cukup besar. Maka, tidak hairanlah para pengarah dan penerbit mahukan kutipan yang besar daripada penjualan tiket bagi tayangan di pawagam.

Namun, tidak semua filem yang ditayangkan mendapat sambutang menggalakkan daripada para penggemar filem. Kita biasa melihat senarai filem dengan kutipan tertinggi, kali ini kami ingin kongsikan senarai filem tempatan dengan kuttipan paling rendah.

Qhaliq merupakan sebuah filem aksi drama Malaysia 2018 arahan Rosli Mohd Taib terbitan Aifa Motion Pictures. Filem ini dibintangi oleh Hairul Azreen, Aliff Yasraff, Nur Risteena, Ahmad Idham, Syanie Aida, Azza Elite.

Qhaliq ditayangkan pada 14 Jun 2018 dan merupakan kegagalan komersial dan filem ini hanya mampu  memperoleh kutipan sebanyak RM14.1k sahaja. Ia diiktiraf sebagai "filem bomba pertama di Malaysia"

Hijabsta Ballet merupakan sebuah filem drama Malaysia 2017 arahan Syed Zulkifli yang mengisahkan tentang dua dunia yang bertembung apabila seorang balerina memilih hijab dan tidak akan memilih antara seni dan agama. Filem yang ditayangkan pada 3 Ogos 2017 ini dibintangi oleh Maimun Puteh, Betty Banafe, Aman Graseka dan Aida Khalida.

Adele, remaja perempuan memegang teguh impian ibunya dan sangat berbakat hingga mendapat biasiswa ke akademi balle ternama di Rusia tetapi kemudian tiba-tiba membuat keputusan untuk berhijab. Adele mendapat tentangan hebat apabila dia mahu menyatukan hijab dalam dunia balet.

7 Hari Kisah Cinta Langkawi ialah sebuah filem komedi romantik Malaysia 2019 arahan Anwardi Jamil. Ia mengisahkan seorang vlogger terkenal yang menggunakan laman vlognya untuk memuat naik kata-kata nasihat dan motivasi kepada pengikutnya berkenaan permasalahan cinta remaja serta cara mengatasinya.

Dibintangi oleh Mark Adam, Josiah Hogan, Peter Davis, Amai Kamarudin dan ramai lagi, filem ini ditayangkan pada 31 Oktober 2019. Menurut data yang dikeluarkan oleh pihak FINAS, filem ini hanya berjaya mengutip RM11k sahaja melalui kutipan tiket tayangan di pawagam.

Bella & Jamie adalah sebuah filem komedi romantik Malaysia 2019 arahan Fairul Nizam Ablah terbitan Mermaid Studios. Filem ini menelan belanja sebanyak RM600,000 dan antara pelakon yang membintangi filem ini adalah Liyana Jasmay, Juliana Evans, Izzue Islam, Khir Rahman. Sharifah Nadia, Dynas Mokhtar dan Bell Ngasri.

Dalam filem ini persahabatan antara dua gadis iaitu Bella dan Jamie menjadi lebih rapat selepas mereka mendapat tahu ibu Bella dan bapa Jamie merancang untuk berkahwin. Namun hubungan mereka goyah apabila Bella mendapat tahu yang Jamie menjalinkan hubungan cinta dengan bekas kekasihnya.

Enjin No.9 merupakan sebuah filem Komedi yang diarahkan oleh Raja Azmi dan dibintangi oleh Tajul Arif, Kazar, Syarifah Syahira, Nurul Ayuni Asyiqin, Dottie, Hafiz Bahari. Filem ini merupakan sebuah filem bercorak Komedi.

Filem berbahasa Melayu ini telah ditayangkan kepada umum pada 29 Mac 2018. Filem ini mengisahkan mengenai Pak Leman yang mahu kahwin buat kali kesembilan dengan janda Wan Limah tetapi telah ditentang oleh Kak Leha, seorang wanita yang memperjuangkan hak wanita di kampung.

Filem Mendidih Bro merupakan sebuah filem aksi/romantik yang diarahkan oleh Z. Lokman dan dibintangi oleh Azrel Ismail, Julianna Evans, Marlyn Guinto, Yank Kassim, Adrea Abdullah, Z. Lokman, Amy Mastura. Filem ini telah ditayangkan kepada umum pada 31 Ogos 2017.

Tidak banyak reviu yang boleh ditemui mengenai filem ini. Filem Mendidih Bro dikatakan kurang mendapat sambutan berikutan kurangnya promosi atau hebahan dibuat produksi.

Bidong: The Boat People merupakan sebuah filem drama Malaysia 2018 arahan Yusof Kelana terbitan YKS Film Maker Sdn Bhd. Ia dibintangi oleh Taufiq Hanafi, Irene Wong, Livonia Ricky Guing, Lawrence Poh, Abby Nour, Man Raja Lawak.

Diilhamkan dari satu kisah benar, ia mengisahkan mengenai bagaimana seorang gadis bernama Kien Bidong yang mahu kembali ke Pulau Bidong sebagai memperingati detik kelahirannya di sana. Filem ini ditayangkan pada 1 Mac 2018

Pada September 2018, Sinar Harian menyenaraikan filem ini sebagai salah satu daripada 10 filem Malaysia dengan kutipan pecah panggung terendah 2018. Sehingga kini, filem ini kekal dengan rekod filem denga kutipan palling rendah sepanjang zaman.


Kenapa Filem Pecah Panggung Dinamakan Blockbuster?

Filem-filem blockbuster adalah istilah yang digunakan bagi menggambarkan filem yang mampu mencapai kutipan luar biasa, berbanding kos produksi yang telah dikeluarkan.

Bagaimanapun, jika dinilai daripada aspek bahasa semata-mata, 'blockbuster' bunyinya seolah-olah langsung tidak berkait dengan mana-mana terma atau frasa industri filem. 'Block' adalah 'blok' atau 'sekumpulan bangunan' dan 'buster' pula mirip kepada sesuatu yang memecahkan atau meletupkan sesuatu.

Jadi 'blockbuster' secara istilahnya membawa makna sesuatu yang memecahkan sesuatu blok atau bangunan. Kenapa pula istilah yang agak keras bunyinya ini digunakan untuk menggambarkan filem yang 'meletup' di pawagam?

Bila dah berkait dengan meletupkan bangunan ni, pasti anda membayangkan istilah 'blockbuster' ada kaitannya dengan zaman perang bukan?

Memang benar! Istilah ini digunakan buat kali pertama secara rasmi dalam mana-mana penerbitan, dalam sebuah artikel majalah TIME yang diterbitkan pada 29 November 1942.

Dalam artikel itu, penulis menamakan bom yang digunakan tentera perikatan bagi meranapkan kawasan-kawasan strategik yang dikawal tentera fasis Itali sebagai 'blockbuster' disebabkan kemampuannya. Bom tersebut dikatakan mempunyai kekuatan untuk menghapuskan keseluruhan blok bangunan dalam bandar dengan hanya satu serangan.

Ekoran populariti artikel yang berkait dengan perang dunia ke 2 ke atas warga Amerika Syarikat, istilah itu mula digunakan sebagai metafor bagi merujuk kepada sesuatu yang meletup dan mengejutkan.

Penggunaan istilah 'blockbuster' daripada merujuk kepada kekuatan bom, mula digunakan bagi merujuk kepada berita-berita sensasi yang disiarkan pihak media.

Sehinggakan semua berita berkenaan keputusan mahkamah yang sensasi atau atlet sukan yang mempamerkan prestasi cemerlang pun dilabelkan sebagai 'blockbuster.' Pemahaman 'blockbuster' sebagai sesuatu yang sensasi, akhirnya menerjah ke dalam frasa bagi menggambarkan filem - namun dalam konteks yang berbeza.

Dalam sebuah artikel pada 9 Mei 1943, sebuah filem berjudul Mission to Moscow digambarkan memaparkan elemen yang ekstrim - jadi filem itu dilabelkan sebagai sebuah filem 'blockbuster' atau sangat sensasi.

Ini menunjukkan pada awalnya, istilah tersebut bukanlah digunakan bagi merujuk kepada kutipan pecah panggung yang kita gunakan sekarang sebaliknya meneruskan pemahaman popular masyarakat Amerika Syarikat zaman tersebut, di mana apa saja yang sensasi akan dilabelkan sebagai blockbuster.

Berikutan populariti istilah ini, semakin ramai penulis mula menggunakan istilah blockbuster bagi meramalkan kadar populariti sesuatu filem yang bakal diterbitkan.

Penggunaan pertama istilah ini bagi mewakili tahap populariti sebuah filem direkodkan di dalam suratkhabar British Daily Mirror pada tahun 1950, menceritakan berkenaan penerbitan filem 'Samson and Delilah' yang dijangkakan akan menjadi blockbuster.

Penggunaan ini dipopularkan lagi selepas majalah Variety mengeluarkan artikel pada tahun 1953, menamakan tahun tersebut sebagai 'year of the box-office blockbusters' atau 'tahun filem blockbuster' kerana penerbitan lebih 135 filem dalam kalendar tahun tersebut, yang berjaya mencapai kutipan 1 juta atau lebih.

Kesesuaiannya sebagai rujukan kepada filem mula dibincangkan semula, selepas peristiwa pengeboman Nagasaki dan Hiroshima di Jepun.

Bagaimanapun ekoran daripada penggunaannya yang sudah jadi lebih kerap diguna untuk merujuk kepada filem dan kutipannya, berbanding asal-usulnya yang berkait dengan bom peletup blok bangunan - istilah ini dikategorikan selamat untuk terus digunakan oleh penyelidik linguistik.

Dengan ini secara rasminya 'blockbuster' diiktiraf penggunaannya untuk filem-filem yang mendapat sambutan luar biasa penonton, tidak lagi membawa makna asalnya.

Artikel ini adalah ringkasan dan olahan semula artikel Why Hit Movies Are Called Blockbusters diterbitkan oleh TIME pada bulan Februari 2020.


Falsafah Hidup Saitama Yang Simple Dan Patut Diteladani

Pada zaman media sosial masa kini, ada kalanya kita mudah menjadi stress kerana penngaruh keadaan sekeliling kita. Dalam media sosial, ramai orang gemar menunjukkan kemewahan, harta benda, kejayaan dan seumpanya yang jelas boleh menimbulkan perasaan iri hati.

Dalam media sosial juga, kita dihidangkan dengan pelbagai info dan berita terkini yang kebanyakannya tidak mempunyai kepentingan dan kaitan dengan hidup kita. Namun, info dan berita-berita inilah yang membuatkan kita "overthinking" dan otak kita menjadi penat kerana terlalu banyak berfikir hal yang remeh temeh.

Dalam zaman media sosial kini, kita seharusnya lebih bijak menapis maklumat dan perkara yang penting mengenai diri kita sahaja. Sekiranya anda seorang peminat manga One Punch Man, banyak perkara menarik disebalik falsafah hidup Saitama yang boleh kita ikuti.

Saitama ialah protagonis utama One Punch Man dan watak paling berkuasa dalam siri ini. Saitama adalah watak jenaka dan antara "trademark" Saitama ialah dia menamatkan hampir setiap pergaduhan dengan satu tumbukan.

Walaupun Saitama terkenal dengan kehebatannya yang melampau, peminat juga menyukainya kerana keperibadiannya. Dia tenang, merendah diri, dan baik hati dan kerana itu, dia terbukti menjadi tokoh yang memberi inspirasi kepada hero dan penjahat.

Salah satu cirinya yang paling ketara ialah betapa tenangnya dia tentang segala-galanya. Tiada apa-apa yang kelihatan mengganggunya, tidak seperti kebanyakan dari kita yang kadang-kadang terlalu mengambil berat tentang apa yang orang lain fikirkan.

Apabila pencipta One Punch Man 'ONE' mencipta Saitama, beliau mahu membezakannya daripada watak wira atau hero lain dengan menjadikannya kuat dari awal. Beliau be berkata "Terdapat protagonis manga yang mengatasi kesusahan dan kerumitan menggunakan pengetahuan dan pengalaman mereka tetapi saya tidak dapat menulis watak seperti itu".

Sebaliknya, beliau memutuskan untuk meminta Saitama menyelesaikan masalah dengan menumbuk sesuatu. Jadi watak Saitama dicipta semudah yang dikatakan,  seorang lelaki biasa dengan kuasa luar biasa yang bergelut dengan aspek biasa dalam kehidupan seharian contoh seperti kehabisan wang.

Saitama mempunyai falsafah hidup yang mudah, ia adalah "Lakukan apa yang anda mahu". Dalam bab sampingan ‘200 Yen’ Saitama menjelaskan “Tiada perkara seperti hidup dengan baik di dunia ini. Saya juga pernah takut dengan dunia dan sekarang, kehidupan tidak menjadi lebih mudah untuk saya. Tidak kira sama ada anda kuat atau lemah, lakukan apa sahaja yang anda mahu”.

Baginya, kehidupan seharian adalah membosankan dan satu-satunya perkara yang dia mahu lakukan ialah menjadi seorang hero. Tetapi mempunyai kuasa yang luar biasa hanya menambahkan lagi kebosanan kerana dia menjadi begitu kuat sehingga tiada apa yang mencabarnya lagi.

Dalam episod 1, Saitama menyebut dia jarang merasakan apa-apa lagi dan sebagai pertukaran kuasa yang dimilikinya, mungkin dia telah kehilangan sesuatu yang penting untuk menjadi manusia. Walaupun begitu, apabila menonton siri One Punch Man, kita dapati walaupun Saitama hidup kebosanan, dia tetapi mengambil berat tetapi hanya tentang lima perkara:

Walaupun senarai ini sedikit sahaja, tetapi bagi Saitama segala-galanya adalah sebahagian daripada kehidupan biasa yang membosankan yang selalu dibencinya.

Jadi, bagaimanakah ini memainkan peranan dalam keupayaan Saitama untuk kekal tenang dalam kebanyakan situasi? Secara mudahnya, Saitama tidak memberi perhatian kepada apa-apa yang tidak menarik minatnya.

Seperkara menarik mengenai Saitama ialah dia tidak ingat nama atau muka orang atau lebih tepat lagi, Saitama hanya ingat orang yang dia suka. Dia biasanya lupa orang yang baru ditemuinya, salah menyebut nama mereka atau buat memanggil nama mereka dengan nama lain secara rawak.

Sebagai contoh, Saitama terlupa siapa Snek dan Tanktop Tiger dan memanggil Speed-o'-Sound Sonic 'Jack-o'-Lantern Panic' dalam episod 6. Yang kelakarnya Saitama tidak melakukannya dengan sengaja, tetapi ia memihak kepadanya kerana dia tidak pernah ingat apa-apa atau sesiapa sahaja yang dia tidak perlu.

Saitama juga tidak mengendahkan sesiapa sahaja atau apa-apa atau sesiapa sahaja yang negatif, menjengkelkan atau sombong. Walaupun dia tidak kebal terhadap orang yang mengejeknya iaitu dia marah apabila orang mengejeknya kerana botak. Dia biasanya menjarakkan atau mengabaikan orang yang tidak disukai atau menderanya.

Salah satu sebab Saitama boleh mengabaikan orang dengan begitu mudah adalah kerana dia sangat berkuasa sehingga dia tidak takut sesiapa mencederakannya secara fizikal. Alasan lain adalah kerana falsafah hidupnya adalah tidak perlu bimbang tentang orang atau perkara yang tidak penting baginya.

Satu lagi sebab mengapa Saitama tidak peduli tentang hal remeh adalah kerana dia seorang yang merendah diri. Walaupun dia mempunyai sifat bangga kerana kuasanya, kerana dia tidak terlalu melabur dalam imejnya, dia tidak peduli apa yang orang fikir tentang dia. Dia seorang lelaki yang ringkas dengan falsafah ringkas "Lakukan apa yang anda mahu".

Alasan ketiga dan terakhir mengapa Saitama tidak peduli adalah kerana dia seorang yang jujur. Saitama tidak berbohong kepada dirinya sendiri atau orang lain. Dia mengatakan apa sahaja yang terlintas di fikiran dan tidak terlalu memikirkan sesuatu. Ini menyebabkan dia menghadapi masalah kerana watak baik dan penjahat biasanya terkejut atau benar-benar marah melihat betapa jujurnya dia.

Baginya pembohongan adalah membuang masa, ia lebih menyusahkan dan ia terlalu banyak kerja. Saitama tidak suka melakukan kerja yang tidak perlu atau berurusan dengan perkara yang rumit dan bersikap jujur adalah sebahagian daripada perkara yang menjadikan hidupnya sederhana. Bersikap jujur membantu Saitama dengan berkesan untuk tidak peduli hal remeh-temeh dalam hidup.


4 Teori Sains Berkaitan Kelebihan dan Kekurangan Individu Bertangan Kidal

Siapa di kalangan pembaca Iluminasi mempunyai kemampuan bertangan kidal atau dominan tangan kiri?

Secara statistiknya anda adalah salah seorang yang unik, kerana berdasarkan anggaran hanya 10% daripada jumlah populasi di bumi ini seorang yang tangan kirinya dominan. 89% daripadanya dominan tangan kanan dan selebihnya atau 1%, tidak ada tangan dominan serta mempunyai kemampuan sama rata di antara kedua-dua tangan.

Hidup sebagai seorang kidal memang mencabar. Walaupun tidaklah seteruk dulu di mana individu dominan kiri dituduh merupakan pengikut Iblis - rutin harian seorang kidal tetap berdepan banyak masalah yang kompleks tanpa kita sedari.

Walaupun belum dapat dijawab secara sahih apa yang menyebabkan penyakit skizofrenia sering berlaku di kalangan individu bertangan kidal, petunjuk yang kerap ditemui menunjukkan penyakit mental itu ada hubungkaitnya dengan mereka yang dominan tangan kiri.

Skizofrenia adalah gangguan mental di mana seseorang tidak lagi mampu mentafsir realiti dengan betul, sehingga menyebabkan beliau mampu mengalami delusi dan juga halusinasi; mengganggu kesihatan seseorang dan mampu menyebabkan banyak masalah luar biasa menghantui beliau.

Berdasarkan kajian yang dijalankan oleh Yale Child Study Centre, 40% penghidap penyakit skizofrenia didapati bertangan kidal - menampakkan kadar yang jauh lebih tinggi berbanding pecahan dominan kanan dan dominan kiri.

Dalam satu kajian yang berjaya memperjelaskan banyak perkara berkenaan pengaruh otak dalam membentuk tangan dominan seseorang, saintis dari Universiti Oxford telah berjaya mengenalpasti perbezaan 'struktur fungsi' otak di antara kedua-dua golongan dengan lebih jelas.

Kajian besar-besaran melibatkan 356,567 peserta dengan 38,322 daripadanya bertangan kidal disokong oleh bank data 500,000 individu di UK mendapati ada perbezaan ketara dalam cara otak seorang kidal memproses protein yang digunakan bagi membantu perkembangan dan struktur otak.

Otak individu kidal di dapati mempunyai hubungan yang lebih ketara dalam keupayaan memproses bahasa, kerana isyarat yang diproses oleh otak melibatkan bahasa bekerja dalam struktur yang lebih berkoordinasi berbanding peserta dominan kanan.

Bagaimanapun, kajian ini juga melaporkan wujudnya hubungan lebih ketara gangguan skizofrenia dengan individu kidal - memperkuatkan lagi dakwaan yang dibentangkan Yale sebelumnya.

Teori berkenaan tahap stres atau kebimbangan seorang ibu semasa mengandungkan anak mereka sebagai penentu kecenderungan tangan dominan bayi, telah disuarakan berdekad-dekad lamanya.

Dalam kajian tahun 1974, kanak-kanak yang mempunyai dominan tangan kiri didapati mempunyai ibu yang mengalami masalah semasa proses kelahiran kanak-kanak tersebut.

Kajian lebih baru yang diterbitkan dalam tahun tahun 2007 dan 2014 pula menyokong teori tersebut, berikutan dapatan berlakunya pergerakan tangan kiri yang lebih banyak pada bayi dalam kandungan menyentuh muka mereka - ketika ibu mereka dalam keadaan stres.

Bagaimanapun penyelidik kajian ini mengingatkan bahawa dapatan mereka bukanlah boleh diambil sebagai indikator penuh atau fakta, tetapi lebih kepada teori. Ini disebabkan oleh kesan stres yang memberi gangguan pada bayi, hanyalah bersifat sementara serta belum dibuktikan memberikan perubahan kekal.

Penyakit Parkinson merupakan penyakit di mana seseorang yang mengalaminya mula hilang kawalan ke atas pergerakannya, akibat gangguan ke atas otak.

Mereka yang menderita penyakit ini akan mula berdepan masalah ketidak seimbangan badan, hilang koordinasi tubuh, menggeletar tanpa henti, kejung dan juga suka bergerak. Apa yang berlaku kepada pesakit Parkinson adalah ketidak seimbangan pada fungsi otak, mewujudkan aktiviti yang tidak simetri pada fungsi badan.

Kajian oleh penyelidik dari Universiti Oxford yang diterbitkan dalam tahun 2019, mendapati akibat daripada pembentukan sistem neuro atau organ otak yang berbeza, seseorang kidal mempunyai risiko lebih rendah untuk menghidap penyakit Parkinson.

Dalam kajian tersebut dapat dilihat dengan jelas daripada aspek susur galur genetik, individu bertangan kidal bukan saja mempunyai kadar penyakit Parkinson lebih rendah berbanding individu dominan tangan kanan.


5 Kereta Elektrik Paling Mahal di Dunia

Sesetengah orang meramalkan bahawa kereta elektrik bakal menjadi satu kebiasaan pada masa hadapan. Walau bagaimanapun, pada masa kini harganya boleh dikatakan agak mahal kerana teknologi pencipta kereta elektrik masih diperingkat awal.

Mungkin pada masa hadapan kita akan menyaksikan kos menghasilkan kereta elektrik menjadi lebih murah, seterusnya membolehkan kereta elektrik dibeli oleh orang kebanyakan.

Kali ini, mari kami kongsikan pula senarai 5 kereta elektrik paling mahal di dunia. Senarai ini mungkin berubah pada masa hadapan apabila kereta yang lebih canggih da mahal dihasilkan.

Drako GTE telah dibuat oleh Dean Drako, ahli perniagaan Silicon Valley dan Ketua Pegawai Eksekutif Barracuda Networks. Drako bekerjasama dengan Shiv Sikand untuk membangunkan kereta super elektriknya.

Mereka telah mengusahakan Drako GTE selama sedekad, dan apabila mereka melancarkan kereta itu, mereka mendakwa kereta ini mempunyai spesifikasi yang sesuai untuk perlumbaan walaupun terus keluar dari kilang. Kenderaan berkuasa ini menawarkan 1,200 kuasa kuda dan keupayaan pengecasan pantas.

Kenderaan itu mempunyai kelajuan tertinggi lebih daripada 322 km/j dan mempunyai gabungan tork roda 8,800 Nm. Drako merancang untuk membuat hanya 25 contoh kereta elektrik berkuasa ini dan  setiap kereta super ini bakal dijual dengan harga $1.25 juta.

Nio pada asalnya hanya membuat enam contoh kereta elektrik EP9, tetapi permintaan popular menyebabkan syarikat itu membuat 10 buah lagi. Kenderaan ini pada asalnya berharga hampir satu setengah juta dolar, tetapi harga itu mungkin akan naik lebih tinggi dari semasa ke semasa kerana kereta ini sangat jarang dittemui.

EP9 asal Nio telah dijual kepada pelabur awal. Syarikat itu mengumumkan pengeluaran keduanya pada pameran kereta Shanghai 2017, tetapi tidak jelas siapa yang dibenarkan membelinya.

Supercar elektrik ini mampu mencecah 97 km/j dalam masa kurang daripada tiga saat dan menawarkan lebih daripada 1,300 kuasa kuda. Apabila bercakap mengenai saingan langsung, satu-satunya persaingan sebenar untuk EP9 ialah Rimac Concept_One dan Artega Scalo Superelletra, yang kedua-duanya juga berharga lebih satu juta dolar.

Berada di tempat ketiga adalah hypercaryang dibuat oleh Hispano Suiza. Kenderaan ini adalah yang pertama Suiza untuk pelanggan di Amerika Syarikat dan reka bentuk dibuat mengikut pesanan sepenuhnya.

Seorang pembeli meminta pintu jenis gullwing, sistem elektronik penuh dan lebih daripada 1,000 kuasa kuda. Pembeli ini juga meminta cat ungu khas yang sepadan dengan warna bunga kegemarannya.

Secara keseluruhan, kereta yang hanya wujud sebuah ini bernilai hampir $2 juta. Hispano Suiza hanya akan membuat 24 buah kenderaan khas seperti ini dan setiap satu akan direkabentuk mengikut citarasa pembeli.

Di nombor dua ialah kereta Lotus terpantas pernah dibuat: Lotus Evija. Kereta ini mempunyai hampir 2,000 kuasa kuda, mencapai kelajuan tertinggi lebih daripada 322 km/j dan melepasi 97 km/j dalam masa kurang daripada tiga saat.

Kenderaan yang sangat berkuasa ini bernilai lebih daripada dua juta dolar dan laporan mengatakan hanya 130 kereta sangat menakjubkan ini akan dihasilkan. Kereta ini mempunyai empat motor elektrik yang sangat berkuasa.

Rahsia kkeehebatan kenderaan ini ialah rangkaian kuasa elektrik Evija yang dikuasakan oleh sepasukan empat motor elektrik yang menjana tork 1254 lb-ft."

Kereta ini bukan sekadar paling mahal di dunia, tetapi juga sangat berkuasa. Dengan empat motor elektrik, kenderaan ini mampu memecut ke 97km/j dalam masa kurang daripada dua saat dan mencapai 415 km/j dengan mudah.

Koleksi empat motor kereta ini menjana hampir 2,000 kuasa kuda, dan elemen pembinaan karbon mendorong prestasi ke tahap yang menakjubkan. Seperti kereta mahal lain, Rimac Nevera 2022 ialah model edisi terhad.

Hanya 150 unit akan dibina, dan setiap satu berharga hampir dua setengah juta dolar. Kereta ini sangat berkuasa dan ramai pengulas kereta agak kagum. Satu ulasan menyebut prestasi kereta ini "sanngat menakjubkan" dan menggambarkan kenderaan ini sebagai sangat berkuasa.


Penjelasan Sains Indah Fata Morgana Melalaikan Menipu Daya

Sekiranya anda pernah ke laut atau berada di tepi pantai, anda pasti pernah melihat kelihat sebuah objek yang seakan-akan terapung jauh di tengah laut? Adakah objek tersebut sebuah kapal yang imejnya dibiaskan oleh cahaya?

Penampakan imej inilah yang dikenali sebagai fatamorgana. Jangan terkejut, pembentukan fatamorgana ini juga telah mencetuskan mitos dan khurafat dalam kalangan mereka yang biasa ke laut antaranya kisah "Flying Dutchman".

Mengikut kisah lagenda, kapal dikenali sebagai "Flying Dutchman" ini dikatakan berhantu yang nasibnya tidak pernah berlabuh di pelabuhan, ditakdirkan untuk belayar selama-lamanya di laut terbuka. Kisah lebih lanjut mengenai kisah mitos ini kami ceritakan lebih lanjut di bawah.

Mengiku tafsiran daripada Kamus Dewan Edisi Keempat, "fatamorgana" (perkataan "fata" dan "morgana" dirapatkan) bermaksud "sesuatu yg bersifat khayalan". Perkataan ini turut digunakan oleh penyanyi M. Nasir yang bertajuk "Tujuh Nafas Lagi". Malah, kumpulan nasyid Hijjaz turut mempunyai sebuah lagu bertajuk "Fatamorgana".

Fata Morgana ialah bentuk kompleks pantulan unggul yang dilihat dalam jalur sempit tepat di atas ufuk. Fata Morgana boleh dilihat di darat atau di laut, di kawasan kutub atau di padang pasir.

Di laut, ilusi optik ini boleh memberi gambaran bahawa kapal 'terapung' di atas air atau dalam beberapa kes lain, fatamorgana juga mungkin terdiri daripada beberapa imej terbalik (atas bawah) dan tegak (sebelah kanan ke atas) yang disusun di atas satu sama lain.

Fatamorgana dengan ketara memesongkan objek atau objek yang menjadi asasnya, menjadikan objek itu tidak dapat dikenali sepenuhnya. Fatamorgana boleh dilihat di darat atau di laut dan mungkin melibatkan hampir semua jenis objek jauh, termasuk bot, pulau dan garis pantai.

Fenomena optik ini berlaku kerana sinaran cahaya dibiaskan apabila ia melalui lapisan udara dengan suhu yang berbeza dalam penyongsangan haba yang curam, di mana saluran atmosfera telah terbentuk.

Penyongsangan terma ialah keadaan atmosfera di mana udara yang lebih panas wujud dalam lapisan yang jelas di atas lapisan udara yang lebih sejuk. Penyongsangan suhu ini adalah bertentangan dengan apa yang biasa berlaku; udara biasanya panas apabila dekat dengan permukaan, dan lebih sejuk di tempat yang lebih tinggi.

Dalam cuaca yang tenang, lapisan udara yang jauh lebih panas mungkin terletak di atas udara yang lebih sejuk, membentuk saluran atmosfera yang bertindak seperti kanta pembiasan, menghasilkan satu siri imej terbalik dan tegak.

Fata Morgana memerlukan saluran untuk hadir; penyongsangan haba sahaja tidak mencukupi untuk menghasilkan fatamorgana seperti ini. Walaupun penyongsangan terma sering berlaku tanpa adanya salur atmosfera, salur atmosfera tidak boleh wujud tanpa adanya penyongsangan terma terlebih dahulu.

Berdasarkan penjelasan mengenai pembentukan fatamorgana ini, maka jelaslah bahawa fatamorgana adalah fenomena sains dan bukanlah berkaitan dengan perkara ghaib semata-mata.

"La Fata Morgana" ialah istilah Itali untuk "The Fairy Morgana". Nama ini berasal dari nama Inggeris zaman pertengahan Morgan le Faye (Morgane, Morgain atau Morgana), yang merupakan bidadari dalam mitologi Celtic serta ahli sihir yang kuat dalam legenda Arthurian.

Nama fenomena ini berakar umbi dalam kepercayaan bahawa fatamorgana ini adalah istana dongeng di udara atau tanah imaginasi yang dicipta oleh sihirnya untuk memikat pelaut kepada kematian mereka.

Kisah mitos "The Flying Dutchman" (atau dalam bahasa Belanda, De Vliegende Hollander) berasal dari abad ke-17 apabila Empayar kolonial Belanda terdiri daripada beberapa wilayah seberang laut dan pos perdagangan. Mengikut cerita rakyat,  "The Flying Dutchman" adalah kapal hantu yang tidak boleh pulang dan ditakdirkan untuk belayar di lautan selama-lamanya. Flying Dutchman biasanya dilihat dari jauh, kadang-kadang kelihatan bercahaya.

Terdapat versi berbeza untuk kisah 'The Flying Dutchman'. Dalam versi yang paling biasa, kapten kapal itu, Hendrick Van der Decken, memperjudikan keselamatannya dengan tergesa-gesa untuk mengelilingi Cape of Good Hope semasa ribut dan akhirnya "disumpah" untuk sentiasa berada di laluan itu untuk selama-lamanya.


Taktik Licik Pelajar Kita Meniru Dalam Peperiksaan - Sistem Anchor

'Bawa toyol' merupakan ungkapan yang diguna bagi menggambarkan tindakan seorang pelajar membawa masuk bantuan; seperti nota kecil untuk menjawab soalan peperiksaan.

Perbuatan sebegini sudah diketahui kerap berlaku, kerana perbuatan ini mudah dikenalpasti dan dibanteras. Pelajar yang perlu memeriksa 'toyol' mereka juga akan berkelakuan ganjil, sering memandang ke bawah memudahkan mereka dikenalpasti pengawas bertugas.

Selain itu ada juga taktik meletakkan nota di tandas secara sembunyi, yang memerlukan pelajar ke tandas untuk memeriksa nota mereka. Dua cara ini, baik 'bawa toyol' ataupun 'nota dalam tandas' adalah dua kaedah popular.

Tetapi sedarkah anda ada satu kaedah yang lebih licik dan jarang diceritakan, diamalkan pelajar di sekolah Malaysia?

Dalam sekolah di mana kumpulan pelajar yang bakal mengambil peperiksaan mempunyai hubungan akrab antara satu sama lain, mereka boleh mengambil pendekatan meniru secara beramai-ramai yang memang sangat sukar dikesan dan sukar untuk dibuktikan mereka meniru, walaupun tertangkap.

Keberkesanan sistem ini bagaimanapun harus diingatkan hanya terhad kepada sistem soalan objektif. Hendak tak hendak pelajar-pelajar yang ingin meniru masih perlu belajar sendiri untuk menjawab soalan berorientasikan subjektif.

Tetapi sistem yang dikenali sebagai 'sistem anchor' olehkumpulan pelajar yang mengamalkan cara ini, membolehkan pelajar-pelajar mendapat markah baik dalam bahagian objektif, meninggikan lagi kadar peratusan mereka untuk sekurang-kurangnya sure lulus kertas yang diambil.

Kami perlu perjelaskan isu ini terlebih dahulu dalam menerangkan sistem anchor ini, bagi menjawab soalan anda yang bakal timbul.

Bayangkan kelebihan yang ada! Sekiranya kertas objektif merangkumi 40% daripada keseluruhan markah dan pelajar mendapat sekurang-kurangnya 32%, bahagian kertas subjektif tak susah untuk pelajar mendapatkan 10 ke 20% bagi memastikan mereka lulus.

Seandainya purata gred yang ditetapkan turun pada tahun tersebut, lagi senanglah pelajar hendak mendapat gred lebih baik. Dah jelas? Jom kita teruskan.

Sistem anchor hanya berkesan sekiranya majoriti pelajar yang ada setuju untuk bekerjasama bagi menjayakan skim yang bakal mereka laksanakan.

'Anchor' adalah gelaran yang diberikan kepada pelajar pandai, diyakini mampu menjawab soalan objektif yang ada dengan baik. 'Anchor' biasanya berbeza-beza mengikut kertas peperiksaan.

Seorang 'anchor' bertanggungjawab untuk memberikan jawapan yang akan dikongsikan ke seluruh dewan peperiksaan. Sama ada pelajar nak atau tidak meniru jawapan 'anchor', terpulanglah kepada etika mereka.

Untuk memulakan isyarat atau 'signal', di mana jawapan akan mula diberikan - kumpulan pelajar biasanya menetapkan waktu bila 'signal' akan mula diberikan. 'Anchor' handalan memerlukan sekitar 30 ke 40 minit untuk menjawab dahulu semua soalan, sebelum dia boleh mula memberikan signal.

Sebagai contoh peperiksaan bermula jam 9.00 pagi, jadi 'anchor' bersetuju tepat jam 9.45 pagi dia akan mula menyebarkan jawapan dengan melakukan satu aksi khas seperti menguap - petunjuk dia bakal bermula.

Contohnya sekiranya peperiksaan objektif itu ada pilihan A, B, C dan D - setiap satu pilihan itu akan ditetapkan kepada satu jenis gerakan. A memerlukan anchor menyentuh kepala. B memerlukan anchor menyentuh telinga. C pula anchor akan menyentuh leher dan D sentuhan di bahu.

Pergerakan ini akan bermula daripada jawapan soalan pertama, diteruskan satu per satu sehinggalah ke soalan yang terakhir. Sekiranya ada 40 soalan, 40 kalilah anchor akan sentuh anggota badan yang dah ditetapkan mengikut turutan.

Pelajar yang nak menyalin jawapan, ikut saja jawapan yang diberikan anchor dan tandakan seperti mana signal anchor.

Satu isu pelajar akan berhadapan adalah kedudukan anchor dalam dewan ditentukan mengikut aturan nama, menyebabkan 'anchor' boleh berada di depan, tengah atau belakang tanpa boleh dialihkan kedudukan mereka dalam dewan.

Untuk itu anchor dipilih hanya dari kumpulan pelajar yang duduk dalam dewan peperiksaan di bahagian depan atau tengah. Jarang pelajar pandai di belakang terpilih. Bagaimanapun, untuk hanya bergantung kepada signal anchor seorang saja tidak mencukupi sekiranya dewan itu besar.

Di sinilah beberapa orang pelajar akan bertindak sebagai 'mirror' atau cermin kepada anchor.

'Mirror' adalah individu yang ditugaskan meniru pergerakan anchor agar jawapan dapat disebarkan secara sama rata ke keseluruhan dewan, ekoran kedudukan mereka yang strategik, mudah dilihat semua pelajar serta dia sendiri ada kesanggupan membantu rakan-rakannya meniru.

Dengan cermin-cermin ini berselerakan dalam dewan, jawapan dari anchor dapat dipancarkan ke sebahagian besar dewan, melainkan kepada kumpulan pelajar yang duduk di depan sekali.

Bagi menyelesaikan masalah pelajar 'kurang bernasib baik' kerana duduk di depan ini - ada banyak pendekatan berbeza diambil kumpulan pelajar. Ada yang menggunakan bahan berkilau seperti cermin pengasah pensil atau jam tangan, bagi membolehkan mereka melihat isyarat mirror - ada juga yang memberanikan diri meninjau-ninjau ke belakang. Ikut nasiblah.

Kami tak mahu ceritakan bab ini secara lanjut, kerana memang banyak kaedah yang diamalkan bergantung kepada situasi dan peralatan dalam dewan itu sendiri.

Oleh kerana tidak ada bukti yang mampu menunjukkan kumpulan pelajar meniru, sukar sebenarnya pengawas peperiksaan mampu membuktikan penipuan sedang berlangsung.

Kumpulan pelajar boleh menafikan ada skim udang di sebalik batu seperti dituduh, namun beban pembuktian tetap jatuh kepada pengawas. Berbeza dengan bawa toyol, sistem ini foolproof melainkan ada perubahan dikenakan.

Kami yakin pengawas peperiksaan sedar perkara sebegini memang berlaku namun dek kerana tiada bukti, tanggapan ini terpaksalah didiamkan atau hanya dibincangkan secara tertutup. Bagi kami, skim-skim taktik penipuan sebegini seandainya ada didapati berlaku, perlulah dibanteras.

Caranya mudah untuk ditamatkan. Seandainya pengawas peperiksaan merasakan penipuan berlaku, buat laporan kepada Lembaga Peperiksaan.

Lembaga Peperiksaan boleh mengambil langkah seperti mengubah kedudukan pelajar dalam dewan, tanpa perlu mengikut turutan nama. Mungkin lebih menyusahkan, namun kami yakin ianya efektif. Dua set kertas soalan objektif dengan soalan sama tetapi mengandungi penyusunan soalan berbeza juga boleh menjadi solusi pilihan.

Selain itu pemasangan sistem CCTV yang mampu memantau gelagat pelajar semasa peperiksaan juga haruslah menjadi amalan.

Rakamkan rakaman pelajar sepanjang tempoh peperiksaan. Sekiranya ada di kalangan pengawas peperiksaan merasakan skim tiru sedang berjalan, semak semula rakaman. Senang saja nak cam kerana sistem anchor ini bergerak secara beritma.

Seorang anchor bergerak, semua mirror akan turut melakukan perkara sama selang beberapa saat kemudian.

Pihak sekolah juga boleh membantu Lembaga Peperiksaan mengenalpasti siapakah anchor-anchor berpotensi di kalangan pelajar. Biar pengawas tahu sejak awal di mana dia perlu berdiri selepas 40 ke 45 minit peperiksaan bermula.

Renung saja semua 'calon anchor' yang ada supaya mereka tidak dapat memulakan pemberian signal seperti yang telah diaturkan pelajar. Tetapi harus diingatkan, ada juga kumpulan pelajar bijak - menggunakan sistem dua anchor berbeza dalam satu peperiksaan.

Kami yakin pendedahan ini dapat membantu pengawas peperiksaan mengenalpasti seandainya pelajar cuba menipu, demi mendapatkan keputusan peperiksaan melebihi had kemampuan diri.


5 Kumpulan Rock Melayu Yang Mempunyai Dua Vokalis Ikonik

Menyertai sebuah kugiran muzik sebagai seorang profesional menjadi impian ramai pemuzik di luar sana.

Namun bukan semua kumpulan muzik mampu bertahan dengan barisan asalnya walaupun sudah mengecapi kemuncak populariti. Isu seperti perbalahan, masalah dalaman dengan pengurusan, kurang senang dengan hala tuju kumpulan ataupun nak menumpukan masa dengan keluarga menjadi hujah utama sering kedengaran.

Ada kumpulan yang hilang vokalis utamanya lalu terus berpecah. Ada juga kumpulan rock tempatan yang terus berjaya walaupun penyanyi asalnya bertukar, seterusnya mengubah identiti asal bunyi karya mereka.

Mega merupakan sebuah kumpulan rock yang muncul pada tahun 1988, melancarkan album pertama mereka diberikan judul 'Mega', bersama penyanyi asal mereka Zarith yang mempunyai suara cukup memukau.

Album tersebut meletup dengan jualan 80,000 ribu unit disebabkan oleh lagu hits 'Sekuntum Bunga Sakura di Gurun Sahara' garapan S. Amin Shahab dan M. Nasir, serta lagu 'Pasti' ciptaan komposer Saari Amri, menjadi album pertama dalam karier komposer karya beliau diterbitkan.

Selepas kontrak Zarith tamat, vokalis baru kumpulan Mega iaitu Rahmad terpilih. Kemunculan Rahmad dengan suara yang lebih merdu, terkawal tetapi agak kurang rock - mengubah identiti nyanyian kumpulan Mega tetapi peminat tetap menerima baik perubahan itu, kerana suara Rahmad memang power.

Mega kekal popular, berjaya memenangi anugerah Juara Lagu tahun 1991 menerusi lagu 'Takdir dan Waktu' serta meninggalkan sebuah lagi lagu klasik iaitu 'Bayangan Gurauan' pada tahun 1993.

Kini Mega masih aktif, kembali bergabung dengan Zarith sementara Rahmad pula lebih sibuk menguruskan perniagaan.

Bagaimana hendak menggantikan seorang penyanyi yang sangat ikonik seperti Mamat? Di awal kemunculan kumpulan Exist, Mamat adalah wajah kepada kumpulan terkenal ini semasa kemunculan mereka sebagai sebuah kumpulan muzik remaja.

Mamat menambat hati semua pihak dengan alunan merdu lagu 'Untukmu Ibu', lagu yang masih mampu mengalirkan mata air mata sesiapa saja yang mendengarnya. Selepas percanggahan berkenaan kontrak dengan syarikat rakaman, Mamat dan Exist terpaksa membawa haluan masing-masing.

Beliau bergerak sebagai seorang artis solo dan Exist perlu mencari vokalis baru. Uniknya, kisah pencarian ini berkait dengan Rahmad dari kumpulan Mega yang menemui seorang penyanyi bernama Ezad semasa pertandingan Bintang RTM di Kedah.

Dia mula menjalani proses ujibakat dengan Exist atas bantuan Rahmad, berjaya menambat hati ahli kumpulan tersebut dan syarikat rakaman mereka seterusnya menjadi vokalis baru Exist.

Exist mencatat lebih banyak kejayaan baru bersama Ezad. Banyak lagu klasik Exist menampilkan Ezad sebagai vokalis utamanya seperti 'Masih Terserlah Ayumu', 'Alasanmu', 'Mengintai Dari Tirai Kamar', 'Kapal Terbang Kertas', 'Jesnita', 'Mama Tolonglah Percaya', 'Percayakan Siti' dan sudah pastilah 'Dirantai Digelangi Rindu', salah satu lagu wajib Exist.

Peminat asal Exist mungkin akan terus memperdebatkan perbandingan di antara Mamat dan Ezad, tetapi jelas penyertaan Ezad benar-benar melonjakkan Exist ke satu tahap lebih tinggi.

Cerita pasal kumpulan Wings, pasti ramai yang akan terus mengaitkan vokalis legenda kumpulan ini Awie - yang kini tampak turut selesa sebagai seorang pelakon komedi yang disegani.

Pengaruh vokal Awie sebagai suara utama kumpulan ini nyata sukar digugat kerana identiti Wings sangat berkait rapat dengan kekuatan lontaran suara beliau. Selepas menerbitkan 6 buah album dari tahun 1987 sehingga tahun 1993, Awie dan Wings memilih haluan berlainan.

Kehilangan vokalis yang ikonik, diakui sukar untuk Wings menggantikan Awie. Tetapi kemunculan Ismail bin Zainuddin atau Mel sangat membantu. Ini kerana kualiti vokal beliau cukup mengkagumkan, layak dikatakan mampu mengisi lompong kosong peninggalan Awie.

Hanya menerbitkan satu album bersama Wings diberikan judul 'Orang Asing' pada tahun 1995, 3 lagu dendangan Mel iaitu 'Ranjang Mawar', 'Lena Diulit Intan' dan 'Semalam Yang Hangat' memukau peminat - menutup luka peminat akibat perpecahan anggota Wings.

Di antara banyak kontroversi berkenaan penggantian vokalis asal sebuah kumpulan rock gergasi tempatan, kisah bagaimana vokalis kumpulan XPDC mungkin adalah yang paling kecoh - kerana peminat kumpulan XPDC ramai yang lantang-lantang suaranya.

Dalam era di mana internet masih baru nak bertatih di Malaysia, diskusi berkenaan nasib kumpulan ini dan masalah mereka ibarat isu tular zaman sekarang.

XPDC naik bersama vokalis Mael menerusi empat buah album yang angka jualannya boleh dikatakan antara tertinggi dalam pasaran kita. Menerusi lagu klasik seperti 'C.I.N.T.A', 'CT Cinta Kenangan Silam', 'Hijau Bumi Tuhan' dan album klasik 'Brutal' yang banyak menampilkan lagu hits - imej XPDC tidak boleh lari dari bayangan Mael.

Mael memilih untuk mengundurkan diri ekoran masalah peribadi, mengakibatkan perjalanan kumpulan itu yang pada waktu tersebut berada dalam kemuncak kerjaya, tergendala.

Usaha untuk menggantikan Mael mendapat reaksi banyak pihak dan situasi menjadi hangat, selepas Ali bin Ismail bekas vokalis kumpulan Terra Rossa diumumkan sebagai pengganti Mael. Rata-rata peminat fanatik enggan mengiktiraf perlantikan tersebut, mungkin kerana meragui kemampuan Ali membawa lagu-lagu keras XPDC.

Ali muncul sebagai vokalis rasmi XPDC dalam album 'Samurai' pada tahun 1998, mendiamkan kritikan dengan persembahan tenaga baik dalam rekod ataupun secara langsung, meninggalkan kita dengan lagu klasik seperti 'Teman' dan 'Semangat Perjuangan Harmoni'.

Karier Ali bersama XPDC berkekalan sehingga tahun 2005, sebelum beliau memilih untuk mengundurkan diri. Bagi mengisi semula tempat beliau, Mael melakukan penampilan semula kembali menyertai kumpulan lamanya.

Kisah bagaimana perjalanan XPDC selepas itu terlalu kompleks untuk diceritakan, tetapi kesimpulannya Ali dan Mael terus aktif menyanyi bersama pelbagai variasi berbeza XPDC yang mungkin hanya dapat difahami aturannya oleh peminat fanatik mereka.

Mungkin disebabkan imej mereka yang lebih keras berbanding dua lagi gergasi rock tanahair iaitu Search dan Wings, kumpulan May sering dilihat agak terselindung reputasinya berbanding dua kumpulan terbesar itu.

Walaupun demikian May tetap layak bergelar antara gergasi rock tanah air, yang turut pernah menjalani pertukaran vokalis yang berjaya.

Popular selepas album kedua mereka 'Hakikat' meletup dipasaran, kemampuan suara vokalis May, Mus yang tidak ada duanya dari segi identiti vokal - membariskan lagu-lagu kini diiktiraf klasik seperti 'Cintaku Sewangi Kasihku', 'Cintamu Mekar Dihati' dan 'Sendiri'.

Bagaimanapun selepas 4 buah album yang diterima baik, Mus keluar daripada kumpulan May. Bagi menggantikan seorang penyanyi yang sudah dianggap ikon bukan senang, jadi hanya seorang ikon mampu menggantikan beliau.

Nama Yantzen bin Juniwan, seorang lelaki dari Singapura yang juga bekas vokalis kumpulan handalan Rusty Blade disebut-sebut sebagai pengganti.

Yantzen juga hadir dengan kredibiliti tinggi sebagai seorang penyanyi solo, selepas album solo beliau yang mempunyai lagu berkonsepkan ketuhanan iaitu 'Insan' mendapat sambutan sangat menggalakkan peminat di Malaysia dan Singapura.

Segala kebimbangan May akan berkubur berjaya dimatikan, selepas Yantzen berjaya memikul beban meneruskan legasi May muncul kali pertama sebagai vokalis May dalam album kelima 'Ziet Geist' yang diterbitkan dalam tahun 1992.

Yantzen dan May kekal sehingga tahun 1997, sempat merakamkan 3 album yang meninggalkan kesan mendalam kepada peminat kumpulan tersebut.

Uniknya, kerjasama Yantzen, Mus dan kumpulan May kekal berpanjangan di mana kedua-dua vokalis hebat ini kerap kali bergabung dalam persembahan berkongsi tugas vokal dan berduet bersama lagu-lagu popular mereka.


5 Patung Figura Aksi Paling Mahal di Dunia

Walaupun bagi sesetengah orang patung figura aksi mungkin sekadar patung untuk perhiasan, tidak ramai tahu bahawa hobi mengumpul patung figura aksi merupakan hobi yang mahal.

Benar, sebahagian besar patung figura aksi yang dijual di pasaran tidaklah mahal. Namun, patung figura aksi yang menjadi buruan biasanya patung figura yang lebih mahal kerana ianya merupakan keluaran istimewa atau edisi terhad. Kebanyakan patung figura yang popular juga adalah watak-watak ikonik dalam filem atau siaran tv.

Ambil contoh Star Wars. Siri ini menjan aberbilion dolar hasil jualan mainan, permainan video dan patung figura aksi. Orang ramai menyukai Star Wars, jadi mereka sanggup membelanjakan beribu-ribu untuk patung figura aksi yang jarang ditemui dan boleh dikumpulkan dari seluruh dunia.

Seberapa mahalkah patung figura aksi boleh dijual? Kali ini, mari lihat patung figura aksi paling mahal pernah dijual.

Apabila gelombang pertama patung figura aksi Star Wars mula tiba di pasaran pada tahun 1978, patung Darth Vader, Obi-Wan Kenobi dan Luke Skywalker datang dengan pedang 'teleskop berganda'.

Reka bentuknya telah dipermudahkan kerana terdapat isu pembuatan, menjadikan patung dengan 'double telescoping' ini antara yang paling jarang ditemui dari semua patung figura aksi Star Wars.

Sama seperti Luke Skywalker, reka bentuk itu dihentikan kerana isu pembuatan. Versi Darth Vader lebih jarang ditemui daripada Skywalker, jadi ia juga lebih mahal. Patung Darth Vader dengan pedang "double-telescoping" ini terjual dalam sebuah acara lelongan  pada harga $55,000.

Kebanyakan peminat Star Wars sendiri mungkin tidak mengenali Vlix. Watak yang kurang popular ini dipaparkan dalam beberapa episod rancangan TV jangka pendek "Star Wars: Droids," tetapi dia tidak pernah membuat kemunculan dalam filem Star Wars utama.

Syarikat Kenner mempunyai hak untuk membuat patun figura aksi berdasarkan rancangan TV dan membuat beberapa acuan mainan untuk projek itu, tetapi siri itu dibatalkan sebelum mereka dapat menghabiskan sebarang mainan. Kenner menjual acuannya yang kini tidak berguna kepada pembuat mainan lain yang dikenali sebagai Glasslite.

Sebaliknya, Glasslite menggunaka acuan trsebut untuk membuat figura aksi Vlix apabila "Star Wars: Droids" ditayangkan di Brazil. Glasslite telah membuat kira-kira 2,000 patung Vlix, tetapi Lucasfilm telah memusnahkannya. Hanya sebilangan kecil sahaja yang terlepas keluar dan sesetengah pihak mengatakan nilainya pada kira-kira $60,000 setiap satu!

Di nombor tiga adalah satu lagi patung figura aksi daripada syarikat Kenner. Patung figura aksi Obi-Wan Kenobi ini juga menampilkan lightsaber teleskop berkembar, dan Kenner menghentikan pengeluarannya sebelum ianya dihasilkan dalam skala yang lebih banyak.

Patung yang dihasilkan pada tahun 1978 ini sangatt sukar ditemui pada hari ini dan pengumpul sanggup membelanjakan wang yang tinggi untuk beberapa patung ini yan dijual dalam  acara lelongan. Satu daripadany berjaya dijual pada harga $65,000 pada acara lelongan pada 2018, menjadikannya patung figura aksi ketiga paling mahal dunia.

Patung yang berukuran 4 inci tinggi ini kini dimiliki oleh pengumpul Russell Branton. Dia adalah peminat besar Star Wars semasa kecil tetapi hanya mula mengumpul patung figura aksi kira-kira 15 tahun lalu apabila dia mempunyai pendapatan yang mencukupi.

Di nombor dua ialah G.I Joe prototaip patung figura aksi buatan tangan. Patung figura ini dibuat pada tahun 60-an ketika Hasbro mengembangkan mainannya yang terkenal. Laporan mengatakan patung figura aksi itu dimiliki oleh seorang pekerja Hasbro dan veteran Perang Korea bernama Don Levine sebelum ia jatuh ke tangan Stephen Geppi, seorang pengedar buku komik.

Geppi membeli patung figura aks ini pada harga $200,000 pada tahun 2003 sebelum ia gagal mencapai bidaan minimum $600,000 dalam satu acara lelongan di San Diego. Geppi berkata dia sangat gembira dengan pembelian $200,000 itu walaupun harganya tinggi.

Patung figura aksi ini dijua melalui sebuah acara lelongan komik di Dallas, Texas.

Patung aksi Boba Fett yang jarang ditemui ini tidak pernah dihasilkan secara besar-besaran. Syarikat Kenner membuat mainan ini untuk keluaran 1980 "Star Wars: The Empire Strikes Back," tetapi pengeluaran berskala penuh tidak pernah berlaku kerana masalah dengan sistem penembakan roket.

Patung aksi ini telah dipamerkan di Pameran Mainan New York 1979. Patung aksi ini berdiri hampir 4 inci tinggi dan mempunyai dua aksesori boleh tanggal. Laporan mengatakan kurang daripada 30 patung aksi yang jarang ditemui ini masih wujud.

Hari ini, patung figura Boba Fett dengan penembak roket inibernilai lebih daripada $200,000. Adakah anda akan membayar sebanyak itu untuk satu patung figura aksi?


Rekabentuk Unik Konsep Rumah Anti-Banjir di Jepun

Sejak kebelakangan ini, kita telah menyaksikan peristiwa banjir di banyak tempat di seluruh Malaysia. Malangnya, langkah-langkah yang telah diambil oleh kerajaan Malaysia boleh dikatakan amat mendukacitakan memandangkan tragedi ini sudah berulang-ulang kali terjadi saban tahun.

Negara Jepun juga merupakan antara negara yang kerapp mengalami banjir yang teruk. Antara solusi yang diambil adalah membina Sistem Anti-Banjir. Kini, sebuah syarikat dari Jepun baru sahaja memperlihatkan konsep rumah anti-banjir yang boleh dibangunkan pada kos yang mampu milik.

Sebuah syarikat pemaju perumahan Jepun, Ichijo Komuten baru-baru ini melancarkan "rumah kalis banjir" yang bukan sahaja boleh kekal kalis air semasa banjir, tetapi juga terapung atas tanah sewaktu banjir berlaku.

Sama ada anda percaya dengan perubahan iklim atau tidak, kehilangan tempat tinggal akibat banjir adalah isu yang tidak dapat dinafikan di seluruh dunia, dan sementara jurutera dan arkitek telah cuba mencari penyelesaian, hanya sedikit yang telah terbukti berkesan.

Kini, seorang pemaju perumahan Jepun yang mencipta rekod mendakwa telah menghasilkan jawapan untuk mengelakkan kediaman orang ramai daripada dinaiki air serta dihanyutkan banjir.

“Rumah tahan banjir” baharu mereka telah dipaparkan pada rancangan TV Jepun yang popular dan ia telah mendapat banyak perhatian dalam talian sejak itu. Stesen TV TBS Jepun baru-baru ini melawat salah satu tapak ujian Ichijo di mana rumah tahan banjir baharu syarikat itu sedang mengalami simulasi banjir.

Video di atas merupakan video ujia simulasi banjir yang dipertontonkan di kaca televisyen.

Walaupun ia kelihatan seperti rumah biasa apabila ujian simulasi banjir bermula, apabila air mula naik di sekelilingnya, penonton dapat melihat struktur itu meninggalkan tanah dan akhirnya terapung beberapa inci di atasnya.

Kita semua pernah melihat rumah terapung dihanyutkan dalam banjir yang teruk, tetapi ciptaan terbaru syarikat Ichijo Ichijo Ichijo Komuten ini menampilkan sistem yang menghalangnya.

Rumah itu disambungkan kepada beberapa batang besi tebal yang terjulur keluar dari tanah dengan kabel tebal yang memastikan ia kekal di tempatnya apabila air melimpahinya. Apabila air surut, rumah terapung itu turun semula ke kedudukan asalnya.

"Rumah tahan banjir" ini  juga mempunyai lubang udara khas yang akan tertutup rapat sekiranya berlaku banjir dan sistem paipnya juga mempunyai injap khas yang menghalang air daripada masuk ke dalam rumah.

Peralatan elektrik seperti penghawa dingin diletakkan di bahagian atas bangunan untuk memastikan air tidak sampai ke dalamnya. Menurut jurutera di Ichijo Komuten, kebanyakan rumah banjir apabila air mencapai paras tingkap, tetapi kerana rumah tahan banjir mereka boleh terapung sehingga lima meter di atas tanah, air tidak mungkin sampai ke tingkap dan segala-galanya ditutup rapat.

Media Jepun melaporkan bahawa pelanggan yang ingin memiliki rumah baharu dibina dengan Ichijo Komuten boleh memilih untuk membina sistem tahan banjir ini dengan kos tambahan hanya 770,000 yen ($5,700) yang kedengarannya sangat murah, terutamanya jika ia benar-benar berfungsi seperti yang diiklankan.

Ichijo Komuten ialah salah satu pemaju perumahan terbesar di Jepun dan berbangga dengan mencipta tiga rekod Guinness dalam dua tahun lepas, termasuk rekod untuk kilang terbesar bahan perumahan pasang siap dan untuk syarikat rumah kustom yang paling berjaya.


5 Perangai Perempuan Yang Paling Membingungkan Orang Lelaki

Lelaki dan wanita tercipta sebagai dua jantina yang cukup berbeza fizikal dan sifat mereka.

Perbezaan ini jugalah walaupun besar - bertanggungjawab melahirkan rasa cinta, kasih dan sayang antara dua insan yang bersetuju berkongsi hidup bersama.

Namun selepas mendirikan rumahtangga, si lelaki mulalah perlu berhadapan sejenis makhluk yang jauh berbeza berbanding individu comel yang lama dikenalinya.

Baru dia ketahui dalam sifat wanita, banyak sebenarnya perkara tersembunyi yang sukar untuk ditafsir sewenang-wenangnya. Hanya lelaki bijaksana dapat memahami turun naik perangai wanita, itupun kadangkala tersadung sekali dua.

Berikut adalah lima perangai perempuan yang telah diketahui secara turun-temurun membingungkan orang lelaki tanpa ada jalan keluarnya.

Siapa yang pernah duduk dalam situasi ini pasti faham betapa bingungnya nak menangani tuduhan dan dakwaan yang ditimbulkan.

Bagaimana seorang lelaki mampu memperjelaskan kenapa dia sanggup curang dengan wanita lain, yang berlaku dalam mimpi wanita dicintainya?

Memang tak boleh nak jawab apa! Lagilah kalau lelaki tu ditangkap 'curang' dengan wanita lain yang dikenali.

Bagi lelaki yang belum pernah merasai pengalaman sebegini, anda perlu tahu memang ada wanita yang akan jadi moody dan marah-marah seharian atas semua adegan yang perlu dia saksikan dalam mimpi.

Bagi mereka yang dah berpengalaman luas atau orang-orang lama, golongan sebegini sudah sedar seandainya isteri atau teman wanita anda bertanya pandangan anda tentang kecantikan wanita lain - itu adalah satu perangkap maut.

Jangan sama sekali pun menjawabnya. Buat bodoh. Buat tak tahu. Bangun lari keluar rumah. Menyorok dalam tandas.

Kaum lelaki memang tak akan faham apa tujuannya soalan sebegitu sering ditanyakan, ini kerana soalan itu memang hanya Dia Yang Mengetahui tahu niat sebenar soalan tersebut. Lelaki takkan tahu.

"Cantik la jugak dia, tapi tak secantik awak!" jawab anda, kononnya nak berlaku ikhlas. Silap besar.

Seperti yang kami sudah katakan, buat tak tahu. Ini kerana wanita sendiri sebenarnya tak tahu kenapa mereka suka bertanya soalan sedemikian tapi marah bila diberikan jawapan yang jujur.

Setiap wanita ada satu barangan atau produk yang dia suka beli banyak-banyak, tapi besar kemungkinan langsung tak digunakannya.

Ada yang suka beli pakaian, bekas makanan Tupperware, kasut, beg tangan dan bermacam lagilah peralatan biasa yang digunakan wanita.

Beli, beli, beli, beli banyak-banyak - yang biasa mereka gunakan daripada 10 barang yang dibeli hanya satu atau dua. Yang lain majoritinya digunakan sekali, sebelum dibersihkan dan disimpan ke dalam storan untuk dijadikan perhiasan.

Berjimat macam mana pun seorang wanita, mesti ada satu barang dia amalkan tabiat sebegini.

Jika anda bertuah mengahwini wanita yang mengumpul kerongsang, tiap-tiap kali jumpa mesti kena beli - anda boleh menarik nafas lega kerana tak perlu ruangan banyak nak disimpan.

Tapi bagi kategori wanita lain yang setiap bulan ada saja sepasang kasut baru atau beg tangan baru, parah jugalah.

Akhirnya semua kasut dan beg tangan tersimpan, yang kerap dipakai hanyalah yang sama saja. Lelaki yang pening fikir kat mana nak simpan semua yang tak diguna.

Dalam banyak-banyak situasi, situasi inilah yang paling membingungkan semua lelaki.

Satu, kerana hanya wanita tahu apa ada dalam kotak fikiran mereka. Dua, kerana situasi ini paling kerap berlaku. Sebagai contoh - lelaki diajak si wanita makan luar tapi ajakan itu hanya berhenti di situ.

Tidak ada cadangan makan di mana, apa nak makan, nak keluar jam berapa dan sebagainya. Panduan yang ada hanyalah 'jom makan luar.'

Lelaki kurang berpengalaman sudah pastilah akan bertanya 'nak makan mana?' atau 'nak makan apa?'.

Soalan itu biasanya akan dibalas dengan jawapan 'awak pilihlah' atau 'ikut awaklah.' Hah! Bunyi macam senang kan? Cuba si lelaki benar-benar bawa dia ke kedai pilihan lelaki itu. Barulah keluar muka muncung tak nak makan di situ.

Itu baru satu situasi melibatkan makan luar. Kita belum masuk situasi lain seperti 'jom gi trip?' atau 'weekend ni ingat nak pergi jalan-jalan la' atau 'rasanya ada barang nak kena beli la.'

Semua ayat yang kami tuliskan di atas bunyinya nampak ringkas dan mudah faham pada permukaannya. Tetapi hanya selepas lelaki cuba mengupas lapisan demi lapisan, barulah jelas sebenarnya semua itu bukanlah ajakan atau jemputan - sebaliknya adalah arahan.

Hanya lelaki berpengalaman tahu 'jom makan luar' maksudnya 'saya nak makan, bawak saya makan tempat saya suka.'

Satu perbezaan paling ketara antara sifat semulajadi seorang wanita dan lelaki khususnya apabila melibatkan mereka yang bekerjaya, adalah bagaimana mereka meluahkan perasaan kurang senang mereka.

Biasanya lelaki jarang nak buka mulut cerita tentang masalah tempat kerja.

Mereka akan diamkan saja walaupun di pejabat ada isu sampai boleh jadi bergaduh. Wanita pula setiap kali ada saja benda atau isu berbangkit, mereka akan pulang ke rumah dan berkongsikan rasa derita mereka kepada si lelaki.

Terpaksalah si lelaki layan semua politik pejabat, gosip dan konflik, dari perkara sekecil-kecil sehinggalah yang besar.

Daripada lelaki tu tak tahu apa-apa tentang rakan sepejabat isteri, habis dia tahu semua masalah rumahtangga rakan sekerja isteri termasuklah masalah anak-anak kawan dia masih nak menyusu badan walaupun dah masuk sekolah rendah.

Lelaki yang memahami tahu apabila detik sebegini - walaupun dalam kepala sendiri serabut memikirkan masalah pejabat, dia akan duduk tekun mendengar. Lelaki yang dah lama kahwin dah tahu dalam situasi sebegini, tak dengar pun tak apa sebenarnya.

Hanya anggukkan kepala, buat-buat dengar dan sekali-sekala kutuk rakan sekerja isteri yang buat hal - kerana itu saja yang si wanita mahukan. Orang yang nak dengar semua cerita derita dia.

Mungkin kerana dengan berkongsi, mereka rasa lebih percaya pada lelaki. Tapi kaum wanita harus sedar, orang lelaki akan rasa pelik dan aneh bila bertemu rakan sekerja isteri dalam majlis anjuran pejabat, yang kita tahu ada isu dan masalah rumahtangga mereka.

Lagi aneh kalau kita tahu aturan datang bulan mereka tak teratur. Semua kerana isteri dan wanita suka kongsi semua perkara.


5 Pita Kaset Paling Rare dan Mahal di Dunia

Sebuat sahaja pita kaset, mungkin ramai generasi muda masa kini yang tidak mengenalinya. Seiring kemajuan teknologi, kita tidak lagi memerlukan kaset untuk menyimpan dan mendengar muzik kegemaran.

Walau bagaimanapun, kaset muzik masih mempunyai pasaran yang stabil atau bahkan berkembang maju. Bagi sesetengah orang, ia adalah nostalgia semata-mata, manakala bagi sesetengah yang lain, ia adalah koleksi yang jarang ditemui. Jangan terkejut ada yang sanggup membelanjakan ratusan ringgit untuk mendapatkan album muzik kegemaran mereka dalam format kaset.

Kesukaran mencari kaset lagu sememangnya bukan satu-satunya penanda yang menentukan harga kaset muzik vintaj. Ia bergantung pada banyak faktor lain, termasuk populariti artis, prestasi album ketika pertama kali dikeluarkan dan lain-lain. Kali ini, mari lihat beberapa pita kaset paling rare dan mahal di dunia.

Ia adalah kaset muzik yang sangat rare dikeluarkan oleh penyanyi hip hop alternatif Kanada Richard Terfy, lebih dikenali sebagai Buck 65. Dia juga menggunakan nama samaran lain seperti Stinkin' Rich, DJ Critical, Uncle Climax, Haslam dan Johnny Rockwell.

Kedua-dua belah kaset mengandungi dua album berbeza, setiap satu dirakam di bawah dua nama samaran yang berbeza. Bahagian A mempunyai 16 lagu daripada album Year Zero. Lagu dalam album ini diletakkan bawah alias Buck 65. Bahagian B pula mempunyai 17 lagu daripada Unreleased Material, dirakam sebagai Stinkin’ Rich.

Ia adalah pita buatan tangan dengan sarung kasetnya juga buatan tangan. Dianggarkan kurang daripada 10 naskhah kaset ini dikeluarkan. Nama samaran yang digunakan oleh Buck 65 mewakili pelbagai watak daripada rapnya atau aspek kreativitinya yang berbeza.

24 Hours ialah set kotak edisi terhad unik yang dikeluarkan oleh Throbbing Gristle, perintis muzik industri. 26 kaset, termasuk 23 album persembahan langsung dan 3 album rakaman studio, telah dibungkus dalam beg khas.

Katalog pesanan mel syarikat Industrial Records menyebut setiap kotak bungkusan akan mengandungi 24 pita kaset terbaharu. Oleh itu, kandungan setiap pakej sering berbeza antara satu sama lain. Setiap set yang dikeluarkan bertarikh.

Kesemuanya diberi nombor dan diberikan secara individu kepada pembeli. Kolaj buatan tangan disertakan, dan semua karya seni adalah unik. Pada mulanya, hanya 50 set edisi pengumpul ini dikeluarkan. Kemudian, beberapa salinan lagi telah dihasilkan dan diedarkan; bagaimanapun, mereka tidak dinomborkan seperti dalam larian sebelumnya. Menurut beberapa sumber, sebanyak 210 salinan larian kedua dikeluarkan, termasuk 60 untuk pasaran Jepun.

Syarikat label United Dairies yang berpangkalan di UK telah dilancarkan pada 1979. Keluaran pertama mereka ialah LP (Long Play) oleh band Nurse with Wound (NWW), yang dibentuk oleh pemuzik British Steven Stapleton. Malah, kebanyakan tajuk yang dikeluarkan oleh United Dairies adalah oleh Nurse with Wound.

Pada tahun 1987, Stapleton menjadi ketua operasi syarikat label ini. Tidak lama selepas mengambil alih tanggungjawab, beliau mengeluarkan set kotak istimewa edisi pengumpul yang memaparkan semua album yang dikeluarkan oleh United Dairies dari 1979 - hingga 87 dan item lain yang berkaitan.

Kotak itu juga termasuk banyak versi lanjutan dan campuran semula. Pita kaset itu dibungkus dalam beg hitam dengan papan nama tembaga berukir. Hanya 50 set sedemikian pernah dikeluarkan.

The Versace Experience – Prelude 2 Gold ialah pita kaset promosi edisi terhad yang dikeluarkan pada tahun 1995. Ia telah diberikan pada Minggu Fesyen Parish untuk mempromosikan album Prince yang akan datang, The Gold Experience. Walau bagaimanapun, trek daripada projek lain yang dirancang turut disertakan dalam kaset ini.

Hanya 300 naskhah kaset dihasilkan dan diserahkan kepada pengunjung yang menghadiri Koleksi Versace. Muka depan kaset menyebut, "Untuk kegunaan promosi sahaja - bukan untuk jualan."

11,000 salinan kaset ini telah dikeluarkan semula untuk "Record Store Day" pada tahun 2019. Walau bagaimanapun, edisi Versace asal kekal sebagai salah satu pita kaset yang paling dicari sepanjang zaman.

Xero adalah pita kaset yang paling mahal dan boleh dikatakan pita kaset paling jarang ditemui yang wujud hari ini. Xero adalah kumpulan muzik terkenal dunia yang kini kita kenali sebagai Linkin Park yang memulakan perjalanannya pada tahun 1996. Pada mulanya, band ini dinamakan Xero.

Ia telah dibentuk oleh ahli semasa kumpulan Mike Shinoda, Joe Hahn, Rob Bourdon, Dave "Phoenix" Farrell, Brad Delson, dan vokalis Mark Wakefield. Kumpulan ini mengeluarkan sendiri album demo pertama mereka pada tahun 1997. Satu lagi versi album ini juga dikeluarkan lewat tahun itu.

Kedua-dua versi mempunyai trek yang sama, tetapi rekaan muka hadapannya berbeza. Versi pertama mempunyai gambar troli hitam putih pada kulitnya. Hanya empat salinan versi ini dapat dikesan. Muka depan versi kedua memaparkan imej bayi. Versi Xero ini paling popular dan dijual pada harga rekod $4,500. Versi ini juga sangat jarang ditemui, dengan hanya 12 salinan yang diketahui wujud.